Mikel Gangoiti: "Bidea da helburua, astiro eta gertu bidaiatu ahal izatea" - Arrasate - Goiena.eus\nMikel Gangoiti: "Bidea da helburua, astiro eta gertu bidaiatu ahal izatea"\nJokin Bereziartua Lizarazu 2016-06-10 12:05\nMikel Gangoiti Biziz enbaxada ibiltarirako bizikleta bereziarekin, Donostian.\nBizikletan bidaiatzeari gustua hartu dio Mikel Gangoitik (Arrasate, 1984). Frantzian, Noruegan eta Iranen ibilitakoa da eta badaki zer den Aretxabaletatik Istanbulera (Turkia) ere bizikletan joatea, bakarrik. Horregatik ezin aproposagoa da harendako Donostia 2016ko Biziz enbaxada ibiltaria. Kaliningradotik (Errusia) Donostiara artekoa da Gangoitiren ibilbidea, ekainaren 13tik irailaren 18ra.\nZertan datza Biziz ekimenak?\nBost ibilbide tematiko jasotzen dituen enbaxada ibiltaria da. Ibilbideak gai ezberdinen arabera daude sailkatuta: komunitatea, arkitektura, gastronomia, bioaniztasuna eta sexualitatea. Azken hori da gurea, arrosa koloreko taldea, eta Kaliningradotik Donostiara arteko ibilbidea egingo duena. 2.846 kilometro egingo ditugu. Kaliningradotik hasi eta Polonia, Txekiar Errepublika, Alemania, Luxenburgo, Belgika eta Frantzia zeharkatuko ditugu.\nZure taldean zenbat lagun daude?\nTalde bakoitzean hiru lagun joango gara. Bat komunikatzailea izango da, aldez aurretik Donostia 2016n proiektu bat duena aurkeztuta sexualitatearekin zerikusi duten hainbat esperientzia jasotzeko. Beste biok bizikleta berezi baten joango gara, laguntzaile gisa. Taldekideak ez ditut ezagutzen; bidaiako bigarren erronka bat izango da elkarbizitza bera.\nBizikleta bereziak dira, ezta?\nMotor txiki bat dute eta, inongo kargarik gabe, 60 bat kilo izango dituzte. Ez da bizikleta elektrikoa, baina motor barik ezinezkoa litzateke mugitzea. Jendea eramateko aukera eskaintzen dute eta atzean eramango ditugu gure gauzak. Eta noski, bizikletarendako ordezko piezak ere eramango ditugu, edozein matxura dugula ere gai izan behar gara-eta horiek konpontzeko. Formazioa jaso dugu horretarako; esan daiteke beste bizikleta bat eramango dugula desmuntatuta. Autosufizienteak izan behar gara bidean baina abenturak biziko ditugu, ziur. Horren bila goaz!\nNolakoa da bizikletan bidaiatzea?\nDena gainean eramatearen sentsazioa gustatzen zait, eta bereziki jendearengandik gertu eta astiro pasatzea. Bidaiariaren eta bertakoaren artean sortzen den kimika hori ederra da, ez da lortzen beste modu batera bidaiatuta. Bizikletan zoazenean, bertakoen etxean, lorategian edo eurak eskaini ahal dizuten lekuan egiten duzu lo. Bideaz gozatzera eta ikastera goaz, bidea da helburua.


Ford Mugarrik ez daki oraindik zein izango den Euskal Ligaren etorkizuna | Mondraberri Arrasateko Ataria\nHasiera Kirolak ARRASATE ESKUBALOI TALDEA Ford Mugarrik ez daki oraindik zein izango den Euskal Ligaren etorkizuna\nGipuzkoako Eskubaloi Federazioak bukatutzat eman ditu kudeatzen dituen ligak, eta jaitsierarik ez dela izango jakinarazi du.\nArgazkiak: Arrasate Eskubaloi.\nEskubaloi arrasatearran ere eragina izan du Covid-19ak. Ines Azpiazu klubeko presidenteak esan digunez, “Ziurgabetasun handiarekin bizitzen ari gara egoera hau, are gehiago kontuan hartzen badugu ez dakigula noiz arte luzatu daitekeen”.\nAzpiazuk klubeko taldeen egoerari dagokionez, “Gipuzkoako Eskubaloi Federazioak jakinarazi digu liga bukatutzat ematen dela, eta aurten ez dela jaitsierarik izango, baina ez digu argitu igoerak egongo diren ala ez”, azaldu du. Dena den, azpimarratu du “Gipuzkoako Federazioak proposatu du taldeak igotzea. Hala ere, gaur egun ez dugu Euskal Eskubaloi Federazioaren jakinarazpenik jaso kudeatzen dituen ligekin zer gertatuko den azaltzeko. ” Egia esan, eta hori argi utzi duenez Azpiazuk, “gure taldeak sailkapenaren erdialdean daude, eta erabaki horiek ez digute eragingo”.\nArrasateko Eskubaloi taldeko entrenamenduetara itzultzeari buruz galdetu diogunean, Azpiazuk esan digu “ez dagoela gure esku. Instalazioak Udalarenak dira eta haiek dira noiz erabili ahal izango ditugu, halaber, zer baldintzatan, segurtasun-protokolo batzuk bete beharko baitira. ” Normalean Arrasateko eskubaloi taldeek abuztuaren erdialdean hasi ohi dute denboraldi-aurrea “baina aurten ez dakigu denboraldi berria hasi ahal izango dugun, ez gara batere baikorrak”.\nBestalde, Patxi Garcia Ford Mugarri taldeko entrenatzaileak esan digunez, “ez dugu ulertzen Euskal Federazioa hainbeste denbora behar izatea erabaki bat hartzeko, gainera, ez digu denboraldiaren amaieraren berri ere eman”. “Taldeek datorren denboraldiara begira euren egoera zein izango den jakin behar dute, beharrezko denboraz planifikatu ahal izateko”, azpimarratu du.


MagialdiArabaren VI. edizioak ilusioa eramango du lurraldeko hamabost herritara | HAUXE DA AMURRIO\nMagialdiArabaren VI. edizioak ilusioa eramango du lurraldeko hamabost herritara\nMagialdiArabaren VI. edizioak ilusioa eramango du lurraldeko hamabost herritara abuztuaren 30etik irailaren 13ra bitartean. Magia jaialdiak formazioa, sorkuntza eta zabalkundea uztartuko ditu berriro, eta irailaren 14an Gasteizen hasiko den XXXII. Magialdiaren ataria izango da.\nMagialdiAraba, beraz, Arabako 15 herritan egingo da, magia lantegiak, hurbileko magia animazioa eta haurrentzako eta adinekoentzako magia emanaldiak barne hartzen dituen programa batekin, Asier Kidam mago gasteiztarraren eskutik. Programa abuztuaren 30ean, igandea, hasiko da Murgian, eta hurrengo egunetan Arabako geografian barrena ibiliko da, Okondon, Ribabellosan, Artziniegan, Langraiz Okan, Eskuernagan, Durruma Kanpezun, Zalduondon, Amurrion, Argantzonen, Samaniegon, Uribarri Gaubean, Larrazubin eta Zambranan geldialdia eginez, eta Gesaltza Añanan amaituta irailaren 13an.\nMagialdiAraba proiektua Arabako Foru Aldundiko Kultura eta Kirol Sailak eta Vital Fundazioak finantzatzen dute, parte hartzen duten udalen laguntzarekin.\n– Igandea, 30: Murgia.\n– Astelehena, 31: Okondo.\n– Asteartea, 1: Ribabellosa.\n– Asteazkena, 2: Artziniega.\n– Osteguna, 3: Langraiz Oka.\n– Ostirala, 4: Eskuernaga.\n– Larunbata, 5: Durruma Kanpezu. – Igandea, 6: Zalduondo.\n– Astelehena, 7: Amurrio.\n– Asteartea, 8: Argantzon.\n– Asteazkena, 9: Samaniego.\n– Osteguna, 10: Uribarri Gaubea.\n– Ostirala, 11: Larrazubi.\n– Larunbata, 12: Zambrana.\n– Igandea, 13: Gesaltza Añana.


Euskararen alde, aurpegia eman dute ibartarrek - Ibarra - Tolosaldeko ataria\nEuskararen alde, aurpegia eman dute ibartarrek\nTolosaldeko Ataria 2022-01-29 14:17\nGoizean, 'Infinitu Irribarra' ekimena burutu dute herriko hainbat gunetan; herritarren irribarreak bildu dituzte argazki bidez, mapa digital batean kokatu eta irribarreen atlas moduko bat osatzeko.\nIbarrako Uzturpe Ikastolak urte honetan zehar ospatuko diren Kilometroak antolatzen jarraitzen du. Pandemiaren eraginez, ohiko ekitaldi asko egin ezinda geratu dira, eta horregatik birtualki egin daitekeen ekimen bat abiarazi dute gaur: Infinitu Irribarra. Herritarren irribarreak bildu dituzte argazki bidez, mapa digital batean kokatu eta irribarreen atlas moduko bat osatzeko.\nIbarran zehar bost gune aktibatu dituzte: Ibarrako sarrera, Euskal Herria eta Idoiaga kaleak abiatzen diren hirukia; Emeterio Arrese plaza; Garagune alboan dagoen plaza; herriko plaza; eta Izaskun auzoa, mendialdera doazenengan pentsatuz. Horietan, informazioa ematen eta argazkiak ateratzen aritu dira boluntarioak. Une batez izan bada ere, herritarrek maskaren atzean ezkutatzen dituzten irribarreak ikusi ahal izan dituzte, euskararen alde arpegia emateko.\nGaur, gainera, argazkiak ateratzeaz gain, bakoitzak bere argazkia nola atera eta igo dezakeen ere azaldu dute. Behin argazkiak aterata, Kilometroak.eus webgunean kokatu duten mapa interaktiboan joan dira txertatzen. Gaur herritarren irribarreak bildu badituzte ere, aurrerago ekimena mundu osora zabaltzea da asmoa, mapa irribarre gehiagoz betetzeko; diasporara ere heldu nahi dute antolatzaileek.


Donostiako olatu artifizialen gunearen aurkako sinadura bilketa\nSurflariek sinadurak bilduko dituzte Donostiako olatu artifizialen gunearen aurka\nHorien esanetan, proiektuak "surfaren artifizializazioa sustatzen du” eta "ingurumen ondorio oso txarrak izango ditu", "Ingurune natural bat suntsitu” egingo baitu.\nDonostiako olatu artifizialen gunearen proiektuaren demoa. Argazkia: Wavegarden\nGipuzkoako surflari talde batek sinadura bilketa hasiko du Donostiako Antondegi inguruan egin nahi duten olatu artifizialen gunearen aurka.\nSurfrider Foundation Europe taldeak jakinarazi duenez, kirolariek "argi eta garbi defendatzen dute proiektua berehala geldiaraztea", eta "helburu horrekin mobilizatuko dira, horren inplikazio eta ondorio negatiboen berri emateko".\nHelburu horrekin, Donostian olatu artifizialen instalazio bat eraikitzearen aurkako 15 argudio jasotzen dituen dokumentu bat egin dute, eta, komunikatuaren arabera, hainbat talde ekologistak eta surf elkartek sustatutako Antondegi Berdea-Olatuak Itsasoan plataformak azaldutakoak osatzen dituzte.\nHorien esanetan, Aizarnazabalen (Gipuzkoa) dagoeneko horrelako instalazio bat dago, proiektuak "ez dio eskari bati erantzuten" eta "surfaren praktika artifizializatzea sustatzen du". Gainera, "ingurumen ondorio oso negatiboak" izango ditu, horien ustez, "ingurune natural baten suntsitu" egingo baitu.\nHalaber, argudio horiek "Eneko Goia alkateak, hiriko udal ordezkari guztiek eta alderdi horietako zuzendaritzek eta militanteek irakurtzea eta aintzat hartzea" nahi dutela adierazi dute.


Sidney Nolan - Wikipedia, entziklopedia askea.\nCarlton (en) , 1917ko apirilaren 22a\nLondres, 1992ko azaroaren 28a (75 urte)\nNational Gallery of Victoria Art School (en)\nDaisy Bates at Ooldea (en)\nCompanion of the Order of Australia (1988ko ekainaren 13a)\nKnight Bachelor (1981eko ekainaren 13a)\nMember of the Order of Merit (1983ko azaroaren 18a)\nAngry Penguins (en)\nSir Sidney Robert Nolan (Carlton, Melbourne, 1917ko apirilaren 22a - Londres, 1992ko azaroaren 28a) australiar artista izan zen.\nArte ikasketak egin zituen Melbournen, eta abangoardiako hainbat artistarekin ibili zen, dadaismo eta surrealismo joeretakoekin batez ere. 1938an Contemporary Art Society elkartea sortu zuen John Reedekin batera. Bi urte geroago, bakarkako lehen pintura-erakusketa egin zuen Melbournen, sekulako ospea eman ziona. 1951n Londresen egin zuen atzerriko lehen erakusketa, eta hiri horretan geratu zen bizitzen. Joera ikonografiko berritzailea sortu zuen, askotan Australiako historia eta ohitura zaharretan inspiratua. Batzuetan Australiako paisaia lehor eta elkorrak irudikatzen ditu, beste batzuetan, Antartikako esploratzaileak nahiz Txinako paisaiak. Lanik aipagarrienen artean Carron plains du (1948).\nWikimedia Commonsen badira fitxategi gehiago, gai hau dutenak: Sidney Nolan\nOrriaren azken aldaketa: 23 martxoa 2019, 12:14.


'Elkartuta, infinituraino!' hel daitezkeela irudikatu dute martxoaren 8ko mobilizazioetan\nArgitaratua: 2022-03-08 22:11\nGaur goizeko manifestazioan moduan, martxoaren 8ko arratsaldeko mobilizazioetan ere ehunka herritar irten dira kaleak eta plazak borroka feministaz betetzera.\nBisita gidatua eta solasaldia Mendia Emakumetasunetik argazki erakusketan barneratzeko\nArgitaratua: 2022-03-08 16:41\nJoan den astelehenetik ikusgai dago 'Mendia emakumetasunetik' izeneko erakusketa, Elgoibarko Kultur Etxeko erakusketa gelan. Argazkiko protagonistetako batzuek solasaldia egingo dute eguen honetan, martxoaren 10ean.\nBIDEOA: Gerrak ireki zizkien fabriketako ateak emakumeei\nArgitaratua: 2022-03-08 16:04\nEmakume beharginen omenezko bideoa zabaldu du Makina Erremintaren Museoak gaur, Emakumeen Nazioarteko Egunean.\nSei kilometroko entrenamendu saio berezia egin zuten Elgoibarko Master Igeri Taldekoek Donostian\nArgitaratua: 2022-03-08 14:41\nUrtean behin Donostiako Paco Yoldi igerilekura irteera antolatzen dute Elgoibarko Master Igeri Taldeko kideek, 50 metroko igerilekuan entrenamendu saioa egin ahal izateko.\nElgoibarko hizkuntz aniztasuna aztergai izango du Gotzon Garate bekaren laugarren deialdiak\nArgitaratua: 2022-03-08 14:06\nElgoibarko Udalak Gotzon Garate bekaren deialdia jarri du abian eta ikerketarako gaia honako hau izango da: hizkuntza aniztasuna Elgoibarren: jatorri atzerritarreko bizilagunak eta euskara.\nMartxoak 8: Aldarripakenez bete dituzte kaleak eta plazak goizean goizetik\nArgitaratua: 2022-03-08 13:18\n'Zapaltzen gaituen sistemari sua. Antolakuntza feminista gure garra' lelopean, kaleak eta plazak borroka feministaz betetzeko deia egin du gaurko Euskal Herriko Mugimendu Feministak. Deiarekin bat eginez, gazteek hartu dituzte goizean Elgoibarko kaleak.\nUdalbus zerbitzua ordainpekoa izango da eguaztenetik aurrera\nArgitaratua: 2022-03-07 18:04\nHerri barruan autobus zerbitzua ematen duen Udalbus zerbitzua ordainpekoa izango da martxoaren 9tik aurrera.\nHerri barruko garraio zerbitzuaren prezioa bateratzeko plana osatu du Elgoibarko Udalak\nArgitaratua: 2022-03-07 17:27\nLurraldebuseko autobusetan eta Euskotreneko trenetan herri barruan dauden geltokien artean egindako bidaiak, Mugi txartelarekin ordaindutakoak, diruz lagunduko ditu Udalak.\nBatxilergoko ikasleek gauzatu duten 'Me too' proiektua aurkeztuko dute Martxo morea egitasmoan\nArgitaratua: 2022-03-07 14:51\nHausnarketarako espazioak sortzeko helburuarekin antolatu du 'Martxo morea' egitasmoa Narrutsikek, Elgoibarko Emakume Feministen taldeak.\nBerdintasunaren aldeko martxa egingo dute Mendaron martxoaren 8an\nArgitaratua: 2022-03-07 13:26\nMendaroko Tratu Onen Aldeko Taldeak berdintasunaren aldeko martxa antolatu du martxoaren 8rako.\nJoseba Irazoki musikariak 'Master Class' irekia emango du eguaztenean\nArgitaratua: 2022-03-07 12:21\nElgoibarko Musikarien Elkarteak (EME) antolatuta, master classa emango du Joseba Irazokik eguazten honetan, martxoaren 9an. Saioa irekia eta doakoa da.\nIvan Morales eta Gaizka Trinidad gailendu dira Euskal Herriko Mus Txapelketaren Elgoibarko kanporaketan\nArgitaratua: 2022-03-07 10:55\nEuskal Herriko XIII. Mus Txapelketako kanporaketa jokatu zuten zapatuan Tantaka tabernan eta bi bikote elgoibartar sailkatu dira Gipuzkoako txapelketarako. Mendaron datorren zapatuan jokatuko dute kanporaketa.\n‘Feminismoa: elkar zain dezagun’ hitzaldia antolatu dute gazteentzako\nArgitaratua: 2022-03-06 12:03\nTREBA Gurasoak ekimenak eta Elgoibarko Udalak 18 eta 30 urte bitarteko gazteentzako ‘Feminismoa: elkar zain gaitezen’ hitzaldia antolatu dute, euskaraz, datorren martxoaren 9rako.\nArgitaratua: 2022-03-05 12:25\nElgoibar eta Eibar batzen dituen bidegorria itxita egongo da aste hasieran, Elgoibar eta Maltzaga artean.\nZumarragako musika banda zuzenduko du Iñigo Cearsolok domekan\nArgitaratua: 2022-03-05 11:07\n2020an hasi zuen Iñigo Cearsolok Zumarragako musika bandako zuzendari izateko prozesua, eta domeka honetan egingo du azken proba.\n'Printzesa ausarta' ipuina kontatu die Eulali Morenok eskola-umeei\nArgitaratua: 2022-03-05 10:32\nErreminta Makinaren Museoak ipuinkontalari saioak antolatu ditu Martxoaren 8aren harira, Herri Eskola eta Ikastolarekin elkarlanean, eta Udalaren laguntzaz.\nUrrezko hiru domina Paula Calvorentzat Euskal Herriko infantil mailako igeriketa txapelketan\nArgitaratua: 2022-03-04 17:14\nInfantil mailako Neguko Euskal Herriko Txapelketan parte hartu zuen Paula Calvo igerilari elgoibartarrak, eta urrezko hiru domina eskuratu zituen.\nMerkatariek atari aurrera atera dituzte euren salgaiak\nArgitaratua: 2022-03-04 16:09\nTxantxakua Merkatari Elkarteak antolatutako Stock kale azoka egiten ari dira, gaur eta bihar, herriko kaleetan.\nZine ordutegi berria, barikuetan\nArgitaratua: 2022-03-04 15:39\nElgoibarko Udaleko Kultura Sailak barikuetako zine emanaldiaren ordutegia bi ordu aurreratzea erabaki du.\nEmakumearen Nazioarteko Eguna ospatzeko antolatu dituzten ekintzen berri eman du Mendaroko Udalak\nArgitaratua: 2022-03-04 15:16\nMendaroko Udalak programazio berezia antolatu du datorren martxoaren 8ko Emakumearen Nazioarteko Eguna dela eta. Egun berezi horren aurretik zein ondoren burutuko dira ekintzak, eta parte hartzea irekia da.\n‘Yulen, 100 urte’ liburuaren 200 ale gehiago argitaratu dituzte\nArgitaratua: 2022-03-04 14:46\n‘Yulen, 100 urte’ liburuaren 200 ale argitaratu zituen Elgoibarko Udalak, eta berehala agortu ziren. Herritarren interesa ikusirik, beste liburu sorta bat kaleratu dute, 200 ale gehiago.\nManolo Zabala hil da, Elgoibarko Izarrako presidente izandakoa\nArgitaratua: 2022-03-04 12:53\nAtzo hil zen Manolo Zabala, 92 urte zituela, eta haren aldeko elizkizuna gaur, barikua, izango da San Bartolome parrokian, 19:00etan. 1974an izan zen Elgoibarko Izarrako presidente, eta horren harira, elkarrizketa egin zitzaion 2014an Euskaldunak Elgoibarren liburuan.\nElgoibar ere "ukitzen" du Karakaten ipini nahi duten parke eolikoak Euskal Herriko Aldizkari Ofizialean argitaratutakoaren arabera\nArgitaratua: 2022-03-04 12:35\nKarakate parke eolikorako aurretiaz aurkeztutako administrazio-baimenaren eskaera argitaratu dute gaur Euskal Herriko Aldizkari Ofizialean (EHAA). Elgoibarko Udalak adierazi du gaia gertutik jarraitzen ari direla.\nKontzertua emango du Sustrai akordeoi taldeak bihar\nSan Lazaroko egoiliarrek jaso dituzte IMHko ikasleek diseinatu eta fabrikatu dituzten jolasak\nOlaizagako rokodromoa berritzeko lanak hasiko dituzte


Birjinitatea | Kontaizu\nEritz, Joana eta Eneritz gara, eta aspaldiko kontu batekin gatoz. Gure eguneko egoerak oso desberdinak dira baina kezka berean bueltan\ngabiltza. Eritzek oraindik ez du larrurik jo, baina sarri “enrollau” izan da, ta ia denetarik egin du. Joana mutil laguna dauka eta hortxe hortxe dabiltza egiteko. Eta ni neskekin baino ez zait gustatzen narrutan egitea. Orduan zer, denak gara birjinak? Hor gabiltza eztabaidatzen. Eskerrik asko!\nEskerrik asko idaztearren!!\nBirjinitateak oraindik zer esanik ematen du ba. Zuontzako baina, terminoak ematen du zer pentsa, edukia baino.\nBirjinitatea hitza, latinetik dator “virginitas”, eta bere esannahiak sexu harremanak ez eukitzearekin lotuta zegoen. Zentzu zabalean baina, sorkuntzatik aldaketa gabeko prozesuari deitzen zaio.\nKultura desberdinak eta batez ere erlijioek lotu izan dute sexu harremanak ez duten emakume eta gizonekin. Hori horrela bada zuok ze uste duzue?\nIzan dituzuen harreman erotikoetan baginak ez duenez hartu zakila bat birjinak zaretela? Egia esan orduan eta oraindik ere, sexu harremanei buruz berba egiten denean ,harreman erotikoei buruz egiten dela berba, eta azpimarratzen dena batez ere sarketa(bagina-zakila) izaten da. Zentzu horrekin hartu ezkero antza birjinak zarete, hirurak! Baina zuon harrema erotikoak ikusita ez dakit nik ba!\nZer da gehien arduratzen zaituena kontu horrekin? Zelango garrantzia dauka zuongan joko erotiko batzuk edo besteak izatea? Batzuk lehen mailakoak dira eta besteak bigarrenekoak, hala? Zer da ospe kontu bat? Edo adinak dakarren pasa beharreko kontu bat? Egia esan oraindik badago presio puntu bat!\nBirjinitatea munduko herri eta kultura guztietan izan da araututa, garai eta leku batzuetan oso zorrotz, eta beste batzuetan ez. Ea beti, kontu honen indarra emakumeen ganera ipintzen zen. Euren himenaren inspekzioak derrigorrezkoak izanik frogatzat hartzeko emakumeen birjintasuna. Orduan aintzat hartzen zelako himena apurtzeko modu bakarra zakilarekin zela, eta apurtzerakoan odola atera behar zuela.\nGizon, baina batez ere emakumeon sexualitatearen kontrola gugandik hartzeko beste modu bat. Hori horrela bada ere, garai desberdinetako eta leku desberdinetako emakumeek baita gizonek ere, jakin izan dute iluntasun horretan bideak argitzea bestelango moduak jorratzea plazera sortzeko.\nOrduan eta egun ere, beharbada garrantzitsuena gure gorputzarekin bat egitea, gure beharren eta desioen bideak ikertzea geure buruarekin...eta nahi edota ahal dugunean gure lagunekin. Erritmoak, gurariak, beharrak, moduak ...sarri desberdinak izanik bidea batzutan ez bada xamurra ere, oso aberasgarria da.\nBeraz, goza dezazuen zuon moduetan! Zakilak zein aluak elkarrekin edota beste alu edo zakila batzuekin, ziur nago dantzan jarraituko dutela.\n2019, Apirila 15


ELAk irakasleentzako IRALE formazio ikastaroak berriz ezartzea eskatu dio Jaurlaritzari — ELA Sindikatua\nELAk irakasleentzako IRALE formazio ikastaroak berriz ezartzea eskatu dio Jaurlaritzari\nELAk irakasleentzako IRALE formazio ikastaroak berriz ezartzea eskatu dio Jaurlaritzari ELAk Eusko Jaurlaritzari eskatu dio IRALE ikastaroak berreskuratzea – EAEko Hezkuntza Publikoko irakasleentzako prestakuntza ikastaroak – Hezkuntza Sailak urtarrilaren 28ra arte aldi baterako eten ondoren. Sindikatuak salatu du Hezkuntza Sailak ez duela argitu zer erabaki hartuko duen ikastaroei buruz, markatutako datatik bi egunera baino ez direnean falta. Gabonetako oporren ondoren, eta IRALEren liberazioak betetzeko ordezkapenak kudeatu eta 2 egunera, Hezkuntza Sailak ikastaro horiek behin-behinean etetea erabaki zuen. ELAk deitoratu duenez, aurreikus zitekeen egoera baten aurrean “bat-batean eta planifikaziorik gabe” erantzun zuten. https://www.ela.eus/eu/gizalan/irakaskuntza/albisteak/elak-ikaslaeentzako-iraleko-formazio-ikastaroak-berrabiarazteko-eskatu-dio-eusko-jaurlaritzari https://www.ela.eus/eu/gizalan/irakaskuntza/albisteak/elak-ikaslaeentzako-iraleko-formazio-ikastaroak-berrabiarazteko-eskatu-dio-eusko-jaurlaritzari/@@download/image/arbela.jpeg\nELAk Eusko Jaurlaritzari eskatu dio IRALE ikastaroak berreskuratzea – EAEko Hezkuntza Publikoko irakasleentzako prestakuntza ikastaroak – Hezkuntza Sailak urtarrilaren 28ra arte aldi baterako eten ondoren. Sindikatuak salatu du Hezkuntza Sailak ez duela argitu zer erabaki hartuko duen ikastaroei buruz, markatutako datatik bi egunera baino ez direnean falta. Gabonetako oporren ondoren, eta IRALEren liberazioak betetzeko ordezkapenak kudeatu eta 2 egunera, Hezkuntza Sailak ikastaro horiek behin-behinean etetea erabaki zuen. ELAk deitoratu duenez, aurreikus zitekeen egoera baten aurrean “bat-batean eta planifikaziorik gabe” erantzun zuten.\nIkastaro horietarako liberatutako irakasleei erabakia jakinarazi zitzaien abian jarri bezperan, eta erabakia behin-behinekoa izango zela esan zieten, zehazki, urtarrilaren 28ra arte. Ez zen inolako elkarrizketarik izan sindikatuekin, eta Sailak bere kabuz jakinarazi zuen erabakia.\nBada, urtarrilaren 28rako bi egun falta direnean, sindikatuek ez dute Hezkuntza Sailaren asmoen berri. Egoera berean daude liberazioa eten zitzaien pertsonak, ordezkapen horiek egiteko kontratatutako pertsonak eta IRALEko hiruhileko honetako ikastaroak emateko kontratatutako irakasleak.\nIldo horretan, ELAk idazki bat aurkeztu dio Hezkuntza Sailari, honako eskaera hauekin:\nEuskalduntzearen aldeko benetako apustua egin dezala.\nIRALEko ikastaroak eta liberazioak berrezar ditzala, ikastaroaren iraupena luzatuz aste horietan galdutako egunak berreskuratzeko.\nEnpleguaren aldeko apustua egin dezala. Ordezko gisa kontratatuak izan diren ordezkoak mantentzeaz gain, eskoletan osasuna bermatzeko beharrezko kontratazio guztiak gauzatuz, zein IRALEko hiruhileko ikastaroak emateko izendatuak izan diren behin-behineko irakasleei lana bermatuz.\nAlde bakarreko erabakiak hartzeari utz diezaiola eta sindikatuekin langileei eragiten dieten gaiak partekatu eta adostu ditzala.\nELAren ustez, onartezina da ikastaroak bertan behera uztea ordezkapenak egiteko irakasle falta dagoela aitzakia hartuta. Izan ere, milaka irakasle daude oraindik ordezkapenak egiteko behin-behineko zerrendetan kontratatuak izateko zain. Halaber, badirudi Hezkuntza Sailak ez diola lehentasuna ematen Euskalduntzeari eta euskarari. “Ordezkapenak betetzeko ordezko faltarik ez dagoenean, ulergaitza da IRALEko ikastaroak bertan behera uztea”, kexu da sindikatua.


'Basque' jaialdia asmatu zuten | Bizigiro | Berria\nEgiaz eta begiaz\n'Basque' jaialdia asmatu zuten\nEkainaren hastapenetan zen gertatu, hilaren 6an eta 7an, 1959an, AEBetako Sparksen, Nevadan. 'Western Basque Festival' izendatu zuten jaialdia. Inoizko euskal biltzerik handiena herrialdean. Ezustean, gaurdaino iraun duen euskal amerikar jaialdiaren eredua asmatu zuten antolatzaileek, bigarren belauneko euskaldunak, denak.\nLehen jaialdiaren 40. urteurrena Renon (Nevada). CBS / EZEZAGUNA Tamaina handiagoan ikusi\nMiel A. Elustondo -\n2021eko ekainak 15\nUrregorriaren balioa izan zuen galdera zuzen eta artez egiten asmatzeak. «Zer deabru da Basque izatea?». Ez baitzekiten zer esan nahi zuen, nahiz eurak Basque ziren, euskal amerikarrak, net. Bederatzi laguneko batzordea zen bilkuran. Gizonezkoak ziren denak. 1959 zen, emakumea berdintasuna ozen aldarrikatzen hasi aurreko sasoia. Gizartean hein bateko maila irabazia zuten bederatzi gizonezkoek. Oroz gain, bat jarri zuten denetan goren, Peter Echeverria, Nevadako senatuko kide izendatua urte hartan berean. Hiztun etorri handikoa, nortasunez bezainbat, harexek egiten zuen buru. Idazkari zuen Robert Laxalt, idazle aipu eta sona gaitzekoa ordurako. Sweet Promised Land (Dominique, artzain xiberotar bat Nevadan) argitaratua zuen bi urte lehenago, tolesik gabeko best-seller-a, eta huraxe hautatu zuten Echeverriaren ondoko.\nArrakastaren eztitan bizi ziren biak, eta euren itzalean bildu zituzten Reno inguruko lagunak: Roberten anaia John Laxalt (Lake Tahoe), Peter Supera (Carson City), John Micheo (Gardnerville), Martin Esain (Reno), Paul Parragirre (Reno) eta John Ascuaga (Sparks). Bi buruen distirarik ez zuten, baina hein bateko izen ona bereganatua zuten beren euskal komunitateetan eta, momentu eta toki hartan muntakoena, prest ziren Dick, eta Flora, Gravesen aginduetara lan egiteko. AEBetako mendebaldeko euskal amerikarren lehen jaialdia, Western Basque Festival-a zuten xede eta helburu.\nEta honenbestez, abiapuntua behar baitzuten, galdera zuhurra egin zuten: «Zer esan nahi du Basque izateak?».\nGaurgero ezin jakin liteke seguru nork jo zuen iltzea galdera akasgabearen buruan, galdera sortu zela besterik. Ororen buru, Peter Echeverria zuten balizko jaialdiaren batzorde antolatzaileko presidente, eta harexenak behar du galderak. Oraingo egunean, urtero Sparksen, ekainaren hasieran, senatari euskaldun haren hitzen durundi eta zaparrada berritzen du arratsero beheko haizeak: «Ondo da, lagunok. Euskal amerikar jaialdia asma dezagun deitu gaituzte Gravestarrek. Utzidazue lehenengo galdera egiten... Zer deabru da Basque izatea? Inork badaki?».\nEta batak besteari begiratzea. Eta esamesak. Eta lausoa. Gurasoek euskaraz hitz egiten ziotela elkarri. Baina ez eurei. Are, sekula ez zietela Basque izateaz hitz egin. Amerikar sortu zirela. «Amerikarra naiz, baina euskalduna! Euskaraz ere badakit nik!», Peter Echeverriak. «Ni ez naiz euskaraz hitz egiteko gai, baina dena konprenitzen dut. Gurasoek beren hizkuntzan besterik ez dute hitz egiten. Xiberotarrak dira», Robert Laxaltek. «Nireak, bizkaitarrak», Echeverriak. «Gureak, nafarrak», Esainek. Laster ziren denak beren bizi eskarmentutik ari, hala etxean nola Euskal Herritik migratutako zaharren artean ikusiak elkarri adierazten: «Eta ez dituzue inoiz jota dantzan ikusi?». «Eta aizkoran eta harri altzetan?». «Eta ez botila ez edontzi, zahatotik ardoa edaten?»... Peter Echeverriaren txanda, berriz: «Hori baino gehiago beharko dugu mendebalde honetako euskaldunok festibal handi batean bildu nahi baditugu». Robert Laxalten sententzia bortitza: «Entziklopedia Britanikoa begiratu beharko genuke... Eta, bestalde, gogoan hartu erlijioa. Gure aita hor nonbait, baina ama sinestun gogorra da oso». Hortik abiaturik osatu zuten programa. Oraingo egunean ere bere horretan irauten duena. Azala berriturik ere, mamian, bederen.\nDick Gravesen mandatuz osatu zen batzordea. Gravesek Flora zuen emazte, Flora Graves, baina Agirre ezkonaurreko izenez. Aita zuen Frantzisko Agirre; gipuzkoarra, omen. AEBetan zen hura 1905ean. Heldu eta egunetara Idahoko mendietan zebilen, mila buruko artaldea begira, ibarretik ibarrera, larre gozoenaren bila beti, ardien atzetik, txakur txiki bat lagun, onenean.\nPausatzeko aldiarekin dena delako herrira jaitsi, ardiak arrantxora eraman eta deskantsu garaia zuen artzainak. Euskal ostaturik ez zen falta artzain euskalduna baizik ez zen Idahon, eta haietako batean ezagutu zuen Frantziskok Gabina, emazte izango zuena. «Ni zurekin ezkondu? Ni zurekin bai, bai... baina denbora gehiago eman behar duzu nirekin, ardiekin baino», jarri omen zion baldintza Gabinak. Eta Frantziskok airean asmatu omen zuen soluzioa, bazekien nondik askatuko zuen korapilo bihurria, artzainen mundutik lekora gabe: zapatari egingo zen. Jakinik artzainek neurriz gain higatzen zituztela oinetakoak, haiexek, bere lagunak, izango zituen bezerorik behinenak. Diote Frantzisko Agirre izan zela, etxetik irten beharrik gabe ere, ardigintzan jarduten lehena.\nGabina eta Frantziskoren alaba izan zen Flora Agirre, baina Graves, amerikarrarekin ezkondu ondotik.\nFlora bera bezala, Dick Graves ere Idahon jaioa zen, txanponjale ibilbidea osatua zuen hainbat jatetxe eta tabernatan Flora andretzat hartu aurretik ere. Estatuak jokoa galarazi zuelarik, Graves familiak Renora jo zuen 1955ean, The Nugget kasinoan partizipazioa erosirik. Bestalde, Gravesek kafetegi bat ere ireki zuen Sparksen, Reno ondo-ondoan. 50 makina txanponjale zituen kafe hartan. John Ascuaga izendatu zuen arduradun, Idahotik berarekin ekarritako langile zorrotza.\n1958an Dick Graves' Nugget kasinoa ireki zuten Sparksen. «Burutik daude! Kasinoa Sparksen! Mundua sortu zenetik herri eskasagorik ez da ezagutu!», jendearen marmarra orduan ere. Negozio irekiberri hura jatetxe bat zen, finean, baina txanponjaleak ere bazituena. Gravesen hura izan zen jateko ona merke-zurrean eskaintzen lehena. Bezeroak kasinora biltzeko erakargarri.\nDiote Dick Gravesek marketin abildade harrigarriki aparta zuela.\nJanaria amu eta beita boteretsu gertatu zitzaion jendearen bihotzak erakartzeko.\nBertha elefantea bezainbat. Elefante bat kasinoko zirku aretoan lanean. Arrakasta itzela.\nHurrena, jangela berezia asmatu zuen jatetxearen barruan: Urrezko Oilarra. Eta, hantxe, buru, urre trinkozko 7 kiloko oilar gorri harrotsua.\nJendea are gehiago erakartzeko lanean zen beti. Gravesen marketin operazioek ez zuten aterrunerik, atseden zedin inork ez zion agintzen eta, 1959an, lehen euskal amerikar jaialdira zihoazen errekak, iturriak eta ibaiak. «Euskalduna nuen emazte, euskalduna abokatu [Peter Echeverria], euskalduna nire eskuin esku John Ascuaga... Zer egin behar nuen, bada, euskal festibala ez eta?».\nBatzorde antolatzailea osatu zuten, honetaz eta hartaz arduraturik batzuk eta besteak, eta jende uholde handia biltzea baitzen helburu, Art Blum etxearekin kontaktatu zuten, publizitate-agentzia indartsua Kalifornian. Oroz lehen, garaiko kazetari izarra kontratatu zuten, Donald Canter, balizko euskal jaialdiaz idatz zezan. Nazio mailako sariak irabazi berri zen Canter, eta San Francisco News-en argitaratzekoak zituen euskal jaialdiari buruzko artikuluak. Bi publikatu zituen. Sua piztu zuen, eta garrak haize alde hedatu ziren San Frantziskoko kazetatik Sacramento, Stockton, Modesto, Fresno eta beste hainbat hiritako hedabideetara. Jakinaren gainean jarri zuten Kalifornia eta mendebalde osoa.\nUrte hartako maiatzaren 7an, Donald Canterrek San Francisco News-en publikatu zuen artikuluan Flora Agirreri eman zion jaialdiaren ideiaren kreditua: «...lehenengo, berak izan zuen euskal jaialdia egiteko ideia; ekainaren 6 eta 7an da izatekoa». Gizonezkoak nagusi ziren giroan, bestelako mundua abiarazi zuen Flora Gravesek. Agirrek.\nHura ezagutzeko zoria izan zuen Itziar Uriartek, jaialdira Euskaltzaindiaren ordezkari joandako Castor Uriarteren alabak. Aitari itzultzaile lanak egitera joan zen, eta harixe jaso genion, noizbait, Flora Agirreren gaineko lekukotasuna: «Emakume atsegina zen, jatorra... eta oso alaia! Hoteleko eta kasinoko nagusia zen. Lekeitiokoa, uste dut. Larunbata iluntzean afari ofiziala eskaini ziguten eta hantxe zen andrea [Flora Agirre], eder eta maitagarri. Afarian bertan ziren Espainiaren eta Frantziaren AEBetako enbaxadoreak, hainbat politikari-edo, eta Peter Echeverria, eta Robert Laxalt... Gaztea iruditu zitzaidan Laxalt, lotsatia, esango nuke. Echeverria guztiz bestelakoa zen, askoz irekiagoa. Eta jendea, jende asko toki guztietan». Horixe baitzen asmoa, jendea erakartzea.\nBai erakarri ere. 5.000 bazkari zerbitzatu zituztela esan zuten. Euskaldunek leizetik argira egin zuten, beren buruak erakutsi zituzten. Harro ziren.\nHarrezkero, euskaldunik zen mendebaldeko estatuetan euskal klubak irekitzen hasi ziren, dantza-taldeak osatzen, jaialdi ordu arte ez bezalako irekiak egiten. Hasteko, Elkon (Nevada) kopiatu zuten formula, 1964an, Nevadaren mendeurrenaren karietara. Peter Echeverriak eta Robert Laxaltek jardun zuten Elkon ere argi-emaile eta gidari. Sparksekoaren moldera egokitu zuten Elkoko euskal jaialdia, oraingo eguneko euskal amerikar jaialdien eredua ezarriz burdina gorian. Western Basque Festival. Gaitz erdi, ordurako euskal amerikarrek bazekiten zer zen Basque izatea. Entziklopedia Britanikoan irakurririk jakin zuten. Irakurriari gurasoen praktika erantsi eta ulertu uste izan zuten.\nGasteizko txosnek dei egin dute abuztuaren 5ean kaleak hartzeko\nKolektiboek jakinarazi dute lehentasuna «krisi egoerari modu kolektiboan» aurre egitea dela, guztien «osasuna eta zaintza ezinbestekoak» direlako. Halere, argi dute Gasteizko Txosnak «behar bat» direla; beraz, egun osoko egitaraua antolatu dute abuztuaren 5erako.\n«Musikak lanbidea eta herriaren nortasuna ematen die moxostarrei»\nAne Markina Auzmendi\nToño Puerta Taupadak GKEko kide eta San Ignacio de Moxoseko Musika Eskolako zuzendari artistikoa da, eta eskola hartakoen zazpigarren diskoa aurkeztu du: 'Majara´iwa-Resplandor'.\nNatura ukitzeko bidea\nZortzi ibilaldi egin daitezke Bertizko oihanean. Horrez gain, Lorategi Historikoa egunero bisitatu daiteke; ehun urte baino gehiago ditu\nUrmuga 2021 artikulu bilduma\nEgitasmoak mendia eta musika uztartuko ditu bigarrenez. Uztailaren 13tik 31ra arte, ibilbideak Euskal Herri osoa zeharkatuko du, 19 etapatan. BERRIAk egunero argitaratuko ditu Urmugarekin lotutako iritzi artikuluak.\n'Western Basque Festival'\nErantzunik gabeko galderak


Bilbao Turismo>>HOME>>NOLA HELDU >>TRENA\nRenfe I EuskoTren I FEVE FEVE\nFEVE (Espainiako Trenbideen Enpresa Publikoa) konpainia Europako bide estuetako sarerik luzeenaren jabea da; izan ere, 1.200 kilometroko luzera du. Ibilbide guztia Espainiako iparraldean dago, eta oinarrizko linea bi ditu: Bilbo-Santander eta Bilbo-Leon.\nBilbo-Balmaseda aldiriko trena :\nFEVE aldiriko ibilbidea egiten du. Lotzen ditu Bilboko Concordia, Ametzola, Basurtu eta Zorrotza geltokiak Sodupe, Gueñes, Zalla edo Balmaseda herriekin, Enkarterrietan daudenak. Helmuga edo ordutegiei buruzko kontsultak egiteko sar daiteke web orrialde honetan: http://www.feve.es\nBilbo-Santander linea :\nConcordiako geltokitik abiatuz (Bailen kalea, 2), Bilbo erditik, hiriburua Santanderrekin lotzen du. Santanderretik jarrai daiteke Torrelavega, Cabezón de la Sal eta San Vicente de la Barquera herrietaraino Kantabrian; Llanes, Ribadesella, Oviedo, Aviles, Gijón eta Luarca herrietaraino Asturiasen. Printzerrian gainera aldiriko sare handi bat dago, eta Galiziako Ribadeo, Ortigueira edo Ferrol herrietara joan daiteke. Bilbo-Leon linea :\nBilboko hiriburua Leonekin lotzen du. Egunero Bilboko Concordia (Bailen kalea, 2) geltokitik abiatzen den bidaia eskaintzen du 14:30ean, eta Leonera 21:45ean heltzen da.\nBilbo-Ferrol edo Bilbo-Leon lineen helmuga edo ordutegiei buruzko informazio gehiago nahi izanez gero kontsulta ezazu www.feve.es web orrialdea Transkantabriarra :\nLeonetik abiatzen den eta Santiagon bukatzen duen trenbide-bidaia da. Bilbotik ere igarotzen da. Alderantzizko ibilbidea ere egiten du. Bidaiak 8 eguneko iraupena du, eta trena Espainiako iparraldeko hiririk adierazgarrienetan gelditzen da. Transkantabriarrak geltokiak ditu hiri hauetan: Leon, Saldaña, Carrión de los Condes, Fromista, Sotoscueva, Bilbo, Santander, Santillana del Mar, Llanes, Ribadesella, Europako mendiak, Covadonga, Cangas de Onís, Gijon, Oviedo, Cudillero, Luarca, Ribadeo, Vivero, Ferrol eta Santiagon. Bidaiak barne hartzen ditu: zazpi gau suitean trenean, zazpi afari eta zortzi bazkari Espainiako iparraldeko sukaldaritza ohikoarekin, zazpi gosari buffetekin, gidari ibilbide osoan, antolatutako ibilaldiak, sarrera guztiak ordainduta, eta autobus osagarria ibilbide osoa,\nBidaia planari, ezaugarriei eta prezioei buruzko informazio gehiago nahi izanez gero, sar zaitezke orrialde honetan: www.eltranscantabricogranlujo.com.\nBilbon hoteleko erreserba egiteko modurik erosoena.


Oñatiko txosnak 2005 | Nire etxeko leihoa\nOñatiko txosnak 2005\nBerriro gozatu dut musikarekin zuzenean. Bart gabean Oñatiko jaietako txosna gunean. Sorkun bakarlaria egon zen.\nAsko gustatu zitzaidan emandako kontzertua. Lagun asko elkartu ginen eta bat baino gehiago gustura joan ginen etxera. Kantu melankoliatsuak, kantu biziak… Errepertorio zabal bat erakutsi zuen neska bakarlariak. Gainera bere dantza exotikoak txundituta utziko zuen baten bat. Hasiera batean gabardina gorri batekin, eta giroa berotzen joan zen heinean gabardina bere gorputzetik joaten hasi zen. Azkenean gabardina gabe bukatu zuen kontzertua eta lehenengo kantuaren erritmo berarekin, bizi-bizirik.\nEskerrik asko Sorkun. Kontzertu izugarria izan zen atzokoa.\nMeritu handiko neska.\nTxundigarria iruditzen zait lagun honek egin eta egiten jarraitzen duena. Bakarlaria da, euskalduna da eta gainera neska da.\nDenok dakigu ezaugarri hauek duen jendea, oso gutxi dela. Nik ez dut horrelako neska bakarlaririk ezagutzen, gehien jota talde batean joten duen bakarlaria (hauek ere beren meritua badaukate). Azken aldiz ikusi nuenean neska bat taula gainean Klorofilako kontzertuan izan zen, Oñatiko jaietan ere.\nBetidanik lotu dugu musika euskalduna genero maskulinoarekin. Sorkuneri esker hori aldatzen ari da.\nKategoria Sailkatugabeak, etiketak musika, 2005(e)ko urriaren 3a egilea Iban Perez.\n← Kolaborazio eske Bookcrossing →\n1 thought on “Oñatiko txosnak 2005”\nmaider 2005(e)ko urriaren 4a 9:19\nAupa Iban! Ni ere hantxe izan nintzen. Kontzertua asko gustatu zitzaidan. Sorkunek ahots bikaina dauka eta zuzeneko aparta. Hala ere, fijatu bazinen, teklatuan Neubat-eko abeslaria zegoen. Nik Neubat-en zuzenekoa ikusteko aukera izan nuen Jam aretoan eta benetan harritu egin ninduen. Neubat-ek eszenaratze txundigarria dauka eta neska, oso oso ongi mugitzen da taula gainean. Horra hor bi eredu ezin hobe! lastima emakume gehiago ez izatea taula gainean.\nAukera baduzu joan Neubat ikustera!Benetan gomendagarria.


Saharatik bueltan – Sarean\nBy Jabi Zabala | 2005/05/25\nEuskal kazetari, musikari eta sahararen aldeko elkarteetako kide batzuk Mendebaldeko Saharan izan gara asteburuan, haien lurraldea banatzen duen harresiaren aurkako nazioarteko manifestazioan. Ostegunean Madrilen abioia hartu eta Tindufera heldu ginen, handik hurbil, Aljeriako lurretan SEADi utzitako eremuan saharaui zibilak bizi baitira errefuxiatuen kanpamenduetan. Bertatik abiatuta, Mendebaldeko Saharan barneratu eta askatutako guneetatik ibili gara bi egunez. Sekulako astindua hartu dugu, ehunka kilometro desertuan eginda, eta denetarik egon da bidaia honetan. Gatazkaren blokeo egoera honetaz nazkatuta egon arren saharauien indarra eta fedea egiaztatzeko balio izan du expedizioak.\nMadrilera Iñaki lagunarekin joan nintzen eta Bertatik Bertarako Agustin Ezenarrorekin egin genuen topo Barajasen. Berari sherpa eta, Iñakiren kasuan, kameralari lanak egiten ibili gara bidaian, gauzak azaltzen, jendea aurkezten… Gasteiztik etorritako lagunak han aurkeztu ziren, Parral-eko Iñaki eta, Josuk ekarrita, Zaharregia Txikiegia Agian talde osoa. Andoaingo, Berrizko eta Donostiako jendeaz gain, Deiako kazetari bat, Txomin Aurrekoetxea eta Gurutze Irizar ere han ziren. Estatu osoko elkartasun taldeetako ordezkariak ere baziren eta komunikabide zein agentzia askotako kazetariak.\nGorabeherarik gabeko hegaldi baten ostean, ostegun gauean 27 de febrero izeneko kanpamendura heldu eta bertako familietan banatu gintuzten, biharamun goizean abiatu behar baikinen askatutako lurralderantz, harresiaren aurrean elgarretaratzea egiteko. Kanpamenduetarako bosgarren bisita zen niretzat, baina hau Mendebaldeko Saharako gune liberatuetara egin dudan lehendabizikoa izan da eta desertuan benetan barneratu naizen lehenengo aldia. Orain arte beti La Guerako gure familian hartu dugu ostatu, baina egitaraua hain estua izanik ez dugu bertaratzeko aukerarik izan.\nJadiyak eta bere amak oso ondo hartu gintuzten eta afalostean ordubiak arte egon ginen hizketan. Kanpoan egin genuen lo, ilargipean lehenengo, izarpean geroago, baina bostetarako esnatu gintuen muezinaren otoitzerako deiadarrak. Seietan altxatu eta zazpietan abiatu ginen harresirantz. Pare bat ordu geroago heldu ginen harresiaren ondora, Mahbes okupatutik hurbil. Marokoar soldaduak ikusten ziren urrunean, gure mugimenduak zelatatzen. Hasieran antolakuntzakoek proposatu zuten denok eskutik oratuta lerro zabal bat egitea eta, segurtasunak markatutako lekura helduta (gehiago hurbilduz gero minaren bat zapaltzeko arriskua dago), denok batera eskuak askatzea, horma suntsituko bagenu legez…\nBaina orduan saharauiz betetako bederatzi bat kamioi heldu ziren eta laster asmo hori gainditu zuen marabunta abertzale batek: gazte, helduak, baina batez ere emakumeak. Irrintzika, atertu gabe kontsignak oihukatuz eta ukabila astinduz gainditu gintuzten eta manifestazioaren jabe egin ziren segundu batzuetan. Kaos hura izan zitekeen armoniarik ederrena baino manifestazio politagoa iruditu zitzaidan, hunkigarria. Megafonoa eskuetan prentsaren aurrean hizlari ari zirenen berbak ez ziren ia entzuten irrintzi zaparradapean.\nBerehala segizioa harresirantz abiatu zen. Gu emakume haien atzetik, noski, hain nabarmena baitzen euren indarra. Gu, azken finean nazareno solidario batzuk baino ez ginen, baina eurak beraien lurraldean ziren eta marokoar soldaduei aurrez aurre gauza batzuk esateko gogoa nabarmentzen zitzaien. Bertan, harresitik 600 bat metrora geratu ginen eta minutu batzuk eman ostean ekitaldia amaitu zen.\nIbilgailuetara bueltatu eta Bir Lehluraino jarraitu genuen, beste pare bat orduko bidea izan zen. Bertan ura eta bazkaria zain genituen eta, siesta labur baten ostean Tifaritirantz jarraitu genuen. Bost orduko bidea zen eta, Toyotan joan arren, zorabiatzen hasi nintzen. Lo faltak, berotasunak eta atzekaldeko mugimenduak ez zioten onik egin aurretik kili-kolo nuen urdailari eta gelditzeko eskatu nion Bil Naser gidariari. Hortik aurrera dena izan zen botaka eta beherakoa eta ez nuen urik onartzen. Tifaritira heldu ordurako nahiko makal nengoen eta berehala ospitalera eraman ninduen Gurutzek, nire-gure-euren aingeru guardakoak. Sueroa jarri zidan Che Guevarak berak. Beno, Jatri zuen izena saharaui mediku gazteak, baina kubatar azentuak eta Che-ren kamisetak salatzen zuten nondikoa zuen jakituria. Bisita ugari jaso nuen, denak nigatik arduratuta, baina gaua bertan eman behar izan nuen eta kontzertua galdu.\nAfaldu eta ostean jaia izan zen areto handi batean. Hasieran estatuko artista ospetsu batzuk etortzekoak ziren baina azkenean kale egin zuten eta “ospetsu” bakarra Tontxu bilbotarra zen, Espainiako telebistan reality show batean agertu delako, noski. Sopa de Cabrako kantaria eta beste neska batzuk ere aritu ziren, baina Mikel Urdangarin, Rafa Rueda eta Bingen Mendizabal izan ei ziren ondoen aritu zirenak.\nGoizean ospitalean erabat bakarrik esnatu nintzen, osatuta baina makal. Dutxatu eta gosaltzera joan nintzen. Handik hurbil dagoen eremu batera joan ginen, militarren erakustaldia ikusi eta presidentearen mintzaldia entzuteko. Laburbilduta, itxaroteaz nazkaturik daudela eta kasu egiten ez bazaie zerbait gertatu behar dela mehatxatu zuen Abdelazizek. NBEren eskakizun eta baldintza guztiak bete arren kasurik ez zaiela egin eta atzera tiroka hastea beste erremediorik ez zaiela geratuko esan zuen argi eta garbi.\nBerriro Tifaritira bueltatu eta bazkalostean abiatu ginen berriro kanpamenduetarantz. Zortzi orduko bidaiaren ostean heldu ginen 27ra, leher eginda. Jadiyaren etxean afaldu, lo-kuluxka egin eta atzera Tinduferantz, aireportura. Seiak aldera hegazkina hartu eta hamarretarako Barajasen geunden atzera, bazkarirako etxean.\nOso intentsuak izan dira lau egun hauek eta seguru nago bertan egondako guztiengan geratu dela inpresioa. Hammadan bizitzea oso gogorra da, basamortuaren baitako basamortua baita, baina herrira bueltatzeko esperantzak eman die indarra 30 urtez bizitzari eusteko. Marokoren eta “nazioarteko komunitatearen” asmoa zein den gero eta argiago dago: saharauien morala hondatzea, herri bezala desintegratzea eta diasporara jo dezaten, independentzia proiektua bertan behera utziz. Zainetan odola duen edozeinek ezin du hori gertatzen utzi, egoerari aurre egin gabe.\nEuskaldunok bereziki, ezin diegu herri txiki bat desagertarazten utzi, hurrengoa desagertaraztea askoz errazagoa izango baizaie indartsuei, indartsuak ez duelako arrazoia, arrazoia gaildendu behar delako, arrazoia besterik ez dutelako, han daudelako, basamortuan eta euren suntsipena telebistan erakutsiko ez duten arren gure kontzientzietan euren aurpegiak agertuko direlako. Espainiaren biktima izan direlako, ondoren Marokoren biktima eta, azkenik, ez direla eta izateko eskubiderik dutela erabaki duen geopolitika izeneko diktadura globalaren biktima direlako. Herri oso bat horrela dagoen artean gure zati bat ere erbestean, okupatuta, preso edo desagertuta egongo delako hammadan, basamortuaren basamortuan.\n← Amildegi digital berria Web semantikoa abian →


Bernardo Atxaga «Egia da biolentzia oztopoa dela, baina egiten denaren hamar halako egin daiteke euskal kulturaren inguruan»\nNazioarteko bi sari garrantzitsu jasoko ditu oso denbora gutxian Bernardo Atxagak Italian: Mondello eta Grinzane Cavour. Pozez hartuko ditu sariok, baina ahaztu gabe sariei begira bizitzea «gaizki bizitzeko modu bat, eta itsusi bizitzeko modu bat» dela idazlearentzat.\n(..)Ramon Saizarbitoriak esan zidan behin idazleak, edozein pertsonak bezala, batez ere zintzo jokatu behar duela, hori dela lehen araua. Eta bigarren araua da idazleak bere liburuen eta bere lanaren alde egin behar duela, eta kasu honetan baita bere hizkuntzaren alde ere. Idazleak sinistu behar du -paradoxikoa bada ere- fedeak mendiak leku batetik bestera mugi ditzakeela, eta sinesmen hori aurrera eramateko indarra eta kemena behar da. Iraganera jo eta neure buruari begiratzen baldin badiot, nik ikusten dut nire kasua izan dela beti konfiantza handia izan duen pertsona batena, konfiantza handia bai euskal literaturan eta bai bere buruarengan. Nik inork baino gehiago sinistu nuen euskaraz idatzitako literatura batek bide luzea egin zezakeela. Orain esanda, erraza ematen du horrek, baina uste dut orain dela 30 urte ez zela hain erraza. Konfiantza hori, fede hori -harrotasun hori nahi baduzu...- Gabriel Arestirengandik jaso nuen. Seguru nago. Oso jende derrotista egokitu zitzaidan bidean, eta Aresti salbuespena zen.(..)\n(..)Paul Laxaltek eta haren familiak izandako eragina garrantzitsua izan da, «onerako», Atxagaren ustez. «Hemengo euskaldunen perfila Iparraldeko euskaldunen perfila da; ez Hegoaldeko euskaldunena, Idahon bezala. AEBetan euskalduna inon erraz ibiltzen bada, hemen ibiltzen da erraz, Mendebalde Urrunean. Niretzat oso atsegina izan da hemen Ipar Euskal Herriarekin egokitzea, eta baita munduaren alde honetan euskaldun bezala ibiltzea ere». (..)\nPueden empezar a leer "el hijo del acordeonista"\nPublicado por Raimundo Rubio en 07:56\nEtiquetas: Atxaga, literatura, sariak


Miren Amuriza berriztarrak Durangoko finalaurrekoan kantatuko du azaroaren 12an - Mugalari KulturaMugalari Kultura\nMiren Amuriza berriztarrak Durangoko finalaurrekoan kantatuko du azaroaren 12an\nFinalaurdenak amaitu eta urriaren 28an Euskal Herriko Bertsolari Txapelketa finalaurrekoen fasean sartuko da. Ikusmin handia izaten dabilen txapelketa da. Oraindik ez dira finalaurrekoak hasi eta dagoeneko, abenduaren 17an BECen jokatuo den finalerako sarrera guztiak agortu direla iragarri dabe Bertsozale Elkartetik asteburu honetan.\nMiren Amuriza 2014an. · ARGAZKIA · Iban Gorriti\nFinalaurrekoek bi buelta izango dute. Lehenengo lau saio izango dira urriaren 28an hasita, Bastida, Irun, Maule eta Durangon. Punturik gehien jasotzen duten bertsolariak hiru saioko bigarren bueltan kantatuko dute: Amurrio, Donibane Lohizune eta Iruñean.\nDurangaldekoei dagokionez, Miren Amurizak bakarrik egin du aurrera txapelketan, Zallako finalaurdeneko saioa irabazi eta zuzeneko txartela lortuta. Igor Elortzak, berriz, finalaurrekoetan hasiko du txapelketa, aurreko txapelketan finalean kantatu zuelako. Igor Elortza izango da bietan lehenengoa oholtza gainera igotzen fase honetan. Bastidan, urriaren 28an kantatuko du. Agin Laburu, Jon Martin, Jone Uria, Nahikari Gabilondo eta Sustrai Colina izango dira berekin batera.\nMiren Amurizari Durangoko saioa egokitu zaio. Azaroaren 12an Aitor Mendiluze, Iñaki Apalategi, Jon Maia, Miren Artetxe eta Oihana Iguaran bertsolariekin kantatuko du. Saioa, Landakogunean izango da arratsaldeko 17:00etan hasita. Sarrerak salgai jarraitzen dute www. Bertsosarrerak.eus atarian. 15 eurotan sarrera arrunta, 8 eurotan 6-16 urte arteko gaztetxoentzat eta 12 eurotan bazkideentzat.\nEtiquetas: Berriz, Bertsolaritza, Miren Amuriza


“Xake Soziala eta Pedagogikoa, mundu hobeago batengatik”\n* EXPOCHESS MUNDUKO HAURRAK 2017 jaialdiaren argazkiak.\nEXPOCHESS MUNDUKO HAURRAK 2017 jaialdiaren labuerpena\nXake Soziala eta Pedagogikoa:\nII Xake Txapelketa Sozialaren irabazlea\nII Marrazki Lehiaketa Internazionalaren irabazleak\nBideoak eta elkarrizketak:\nElkarrizketa José M. Sierrarekin\nEXPOCHESS 2017 jaialdiaren bideoak\nArtikulua LA NACIÓN Paraguayko albistean\nEXPOCHESS MUNDUKO HAURRAK\nProiektu solidarioa eta soziala\nEXPOCHESS MUNDUKO HAURRAK, haurtzaroari zuzendutako proiektu pedagogikoa da. Haren funtsezko helburua munduko leku ezberdinetako umeak harremanetan jartzea da, bere eremu sozialetik elkarri eragin ahal izan dezaten, haien kabuz bere aniztasun kulturala nabaritzen benetako protagonistak bezala.\nXakea, zubi kulturala\nErabilitako erraminta pedagogikoa helburu hau lortzeko xakea da, zeinen araudi eta hizkuntza internazionala ezberdintasun kulturalak ezabatzen dituen, zubi birtual baten eran jokatuz mundu osoko umeentzat.\nProiektu honen helburua lortzeko, hau da, herrialde askotako umeak konektatzea, teknologia berriak posible egiten du. Gaur egun modu asko daude munduaren edozein toki batetik pertsona batekin komunikatzeko, baino guretzat konektatzea sentsu asko biltzen ditu, eta hau lortzeko AHSI 4.0 joku sistema sortu genuen. Joku sistema honen bitartez xakearen jokua eta haurren arteko elkarrizketak fusinatzen dira beraien kultura, bizitza, eguneroko betebeharrak... azaltzeko modu argigarri batean.\nJaialdi honetan, Xake soziala eta pedagogikoa sustazen dugu mundu hobeago bat lortzeko. Helburu hau munduaren pertsona guztientzat da, edade eta estatu sozial guztiak, baino garrantzitsuena gure iragana da, munduaren haurrak, eta horregatik beraiek dira proiektu eta jaialdi honen protagonistak.\nEgoitzak: Budapest; Cuernavaca (Mexiko); Vitoria-Gasteiz\nJaialdia hiru fasetan bananduta dago: Budapesten hasten da, Hungaria, Global Chess Jaialdiaren barruan, non proiektu interkultural honi eta Nazioarteko Marrazketa Lehiaketari hasiera ematen zaion, era onenean eta konpainia hoberenarekin: Judit Polgar.\nCuernavacan, Mexico, jarraituko du, Luca Paccioli Unibertsitatean, Marcel Sisniega Memorialaren barruan. Bertan, jaialdiaren beste jarduera nagusien artean, Nazioarteko Txapelketa Solidarioari hasiera emango zaio.\nEta Gasteizko Gran Hotel Lakuan amaituko du, Euskadi, EXPOCHESSen munduko egoitzan, non jaialdiaren lehenengo edizioa ospatu zen. Hemen txapelketaren finala, amaiera, sari banaketa eta beste hainbat gauza gertatuko dira.\nParte hartutako herrialdeen lista:\nAurreko EXPOCHESS jaialdiaren linka


Elizalderen Eguna ospatuko dute bihar | El Diario Vasco\nOiartzunElizalderen Eguna ospatuko dute bihar\nEgitarau oparoa prestatu dute; hortaz, entretenitzeko aukera izango da bertan\nBASTEROBERRI OIARTZUN. Sábado, 19 mayo 2018, 11:02\nBihar Elizalderen Eguna ospatuko dute eta eskolako arduradunak prestaketa-lanetan buru-belarri murgilduta dabiltza. «Egun osoko festa egingo dugu, eta denetik izango dugu», adierazi dute.\nGoizean goiz dianarekin ekingo diote egunari, eta jarraian, 09:45ean, ikasleek krosean parte hartzeko aukera izango dute. Hala ere, igandekoa egun osoko maratoia izaten da. Izan ere, 10:30etik aurrera haurrak eskolara gerturatzen direnek eskola orduz kanpoko jardueretan prestatutako emanaldiak ikusteko aukera izango dute: abesbatza (mediatekan), judoa eta xakea.\nEra berean, 10:30etik 12:30ak bitarte, ikasgelak irekita egongo dira, familiek beren seme-alabek urtean zehar egindako lanak ikusteko. Mediatekan, berriz, goizean zehar, DBH4koek prestatutako bideo-emanaldia ikusteko aukera izango da.\nEta 11:45etik aurrera, dantza munduko ikuskizunak: soinketa erritmikoa, hip hop eta euskal dantza. Ordubete geroago, 12:45ean, Elizalderen Eguneko emanaldi nagusiaren txanda izango da. Ikasleek aurrez prestatutako emanaldi martxosoak eskainiko dituzte. Goizari bukaera polita emateko, beste ekitalditxo bat ere badute. Batetik, irakasle jubilatu berriei agurra eta esker ona; eta, bestetik, DBH4koei merezitako agurra eta HH2koei ongietorri beroa. «Gure ikastetxeko ikur den Aiarri pertsonaia ere gonbidatu dugu festara, baina den-dena ez dugu kontatuko. Hortaz, goizean ez dugu aspertzeko betarik izango», gaineratu dute.\nTreku aita-alaben musika\nBazkari kontuak ere ez dira makalak izango eskolan. «Indarrak berreskuratzeko, paella-jate mundiala prestatuko digute jangelan. Bertan elkartzen gara, familia, irakasle, ikasle... Oso giro ona sortzen da», aitortu dute.\nHaurrek bazkaldu eta berehala, jolasez eta puzgarriez gozatzera egiten dute hanka. Gainerakook, bapo jan ondoren, Treku aita-alaben musikarekin dantzatuko dute arratsaldean; «oinek uzten diguten arte».\nGonbidapena ere luzatu dute: «Etorri eta gozatu Elizalde Herri Eskolaren festa handian! Zain gaituzue».\nAltzibar eta Iturriotz lotzen dituen espaloia konpontzeko lanak hasiko dira Herri bazkaria Arragua auzoko festetan


Estorga - Wikipedia, entziklopedia askea.\nSan Justo de la Vega, Santiago Millas, Val de San Lorenzo, Santa Colomba de Somoza, Brazuelo eta Villaobispo de Otero\n5.754 (%54.5) 5.113 (%48.5)\nEstorga (leonesez) edo Astorga (gaztelaniaz) Leongo Herriko udalerri bat da, Leongo probintzian kokatuta. Estorgako eskualdea eskualdean dago, itsas mailatik 870 m metrora, eta 46.78 km²-ko azalera hartzen du.\n2021 urteko erroldaren arabera 10.553 biztanle zituen.\nKatedrala: XV. mendean hasi zen eraikitzen eta XVII. mendean bukatu zen. Erromaniko eta Gotikoaren eragina nabari da. Fatxadak Kristoren bizitzaren bost eszena irudikatzen ditu. Katedralaren goialdean Pedro Mato pertsonaiaren irudia ageri da.\nJauregi Episkopala: Eraikuntza XIX eta XX. mendeetan egin zen. Antonio Gaudi izan zen arkitektoa. Jauregiak sotoa, bi pisu nagusi, noblea eta atikoa ditu.\nUdaletxea: XVII. mendean eraiki zen. Fatxadaren goialdean ageri dira erloju eta kanpaia handi bat eta kanpaiaren alde bakoitzean bi maragato (Estorgako biztanleak) daude, Juan Zankuda eta Colasa deritzenak; orduak eta erdiak jotzen dituzte mailu batekin. Udaletxea plaza nagusian dago kokatuta. Gotiko estilokoa da.\nINAUTERIAK: Hausterre-egunaren ondorengo lehenengo larunbatean ospatzen dira. Enparantza nagusian pregoi bat egiten da, eta geroago, hainbat txarangak eta taldeen desfileak betetzen dituzte hiria.\nASTE SANTUA: Estorga oso hiri erlijiosoa denez, jai hori oso garrantzitsua da eta debozio handiarekin ospatzen da. Hamalau prozesiok Nekeen Ostiraletik (viernes de Dolores) Berpizte Igandera arte desfilatzen dute hirian.\nSANTA MARTA: abuztuaren azken astean ospatzen da. Jai hori Estorgako zaindariari, Santa Martari, eskaintzen zaio. Hainbat ekitaldi antolatzen dira, besteak beste, antzerkiak, kirol-lehiaketak, herri-musika, erraldoi eta buruhandien desfileak eta abar.\nKASTROTIERRA BIRJINA: Tradizioz, ekainean eta zazpi urtean behin ospatzen da. Baina, egia esan, landetan ura behar denean eta euririk ez denean, Estorga inguruko herri guztiak biltzen dira eta erromesaldi moduan joaten dira Kastrotierrara Birjina hartzera eta Estorgako Katedralera eramaten dute. Han, bederatzi egunez egoten da. Denbora hori pasatu ondoren, Birjina berriro eramaten dute Kastrotierrara.\nASTURIARRAK ETA ERROMATARRAK: uztailaren azken asteburuan ospatzen da. Asturiarrak eta erromatarrak bizi zirenean, Estorgan bizitza nolakoa zen gogorarazten dute. Hainbat ekitaldi antolatzen dira, esate baterako, zirku erromatarra, merkatua, jarduerak kanpamentuetan eta gastronomia-jardunaldiak.\nASTORGAKO ELTZEKOA (cocido-a): Bederatzi haragi ezberdin, garbantzuak, barazkia, zopa eta postrea. Postrea beti arrautza-esneekin bizkotxorekin edo mantekada batekin izaten da. Berezitasunik nagusiena bazkaltzeko era da, hots, haragiekin hasten da eta zoparekin eta postrearekin amaitzen da.\nMANTEKADAK: orain dela 200 urte lehenengo mantekadak fabrikatzen hasi ziren. Osagaiak honako hauek dira: irina, arrautzak, azukrea eta behi-gantza.\nMILORRIAK: gozokiak dira, eztiz estalita. Oso goxoak dira mantekaden antzekoak.\nEstorga 42°27′32″N 6°03′48″W / 42.45889°N 6.06333°W / 42.45889; -6.06333 11.701\nValdeviejas 42°27′41″N 6°04′44″W / 42.46139°N 6.07889°W / 42.46139; -6.07889 170 1´7\nMurias de Rechivaldo 42°27′37″N 6°06′15″W / 42.46028°N 6.10417°W / 42.46028; -6.10417 109 3´5\nCastrillo de los Polvazares 42°27′54″N 6°07′43″W / 42.46500°N 6.12861°W / 42.46500; -6.12861 80 5´5\nSanta Catalina de Somoza 42°27′16″N 6°09′31″W / 42.45444°N 6.15861°W / 42.45444; -6.15861 55 8´5\nIturria: INE, 2008  Iturria:GoogleEarth \n1979tik alkate izandakoak\n1983 - 1987 Recaredo Bautista Partido Falangista\nEstorga ondorengo hiriekin senidetuta dago:\n↑ Población de municipios españoles. Serie histórica. Estorga\nEstorgako Udalaren webgunea (Gaztelaniaz)\nOrriaren azken aldaketa: 25 maiatza 2022, 17:23.


About: Bernardo Chartreskoa\nBernardo Chartreskoa (Bernardus Carnotensis; 1124tik aurrera hila) XII. mendeko filosofo neoplatonikoa izan zen. Ospetsua da bere "ipotxak gara erraldoien bizkar gainean igota" esaldia, jakintzan aitzindari izan direnen lanak aintzat hartzeko beharra nabarmentzen duena.\nBernardo Chartreskoa (Bernardus Carnotensis; 1124tik aurrera hila) XII. mendeko filosofo neoplatonikoa izan zen. Ospetsua da bere "ipotxak gara erraldoien bizkar gainean igota" esaldia, jakintzan aitzindari izan direnen lanak aintzat hartzeko beharra nabarmentzen duena. (eu)\nBernardo Chartreskoa (eu)


Euskal Herrian altzairugintza ez dago salgai !!! – LabCaf\nHome/albisteak/Euskal Herrian altzairugintza ez dago salgai !!!\nEuskal Herrian altzairugintza ez dago salgai !!!\nEuskal Herriak industria politika propioa behar du. Altzairugintzan ematen ari den prekariezazioarekin amaitu nahi dugu. Alternatiba badago eta bide horretan Nafarroa eta EAEko Gobernuei Hego Euskal Herriko altzairugintzaren jarraipenerako mahaia osa dezaten eskatzen diegu, bertako ekonomiaren interesak babestu eta langileen partehartzea bermatuko dituena.


Sortu zure biltegiratzeko horma - IKEA\nSortu biltegiratze horma dibertigarria.\nEskua altxa dezala biltegiratzeko leku gehiago behar duenak. Zalantzarik gabe, beharrezkoa da! Horregatik gustatu zitzaigun barruko diseinatzaileak, Theresek, biltegi gehigarriko horma hau sortu zuenean. Ikusi artea eta estiloa uztartu daitezkeela, hormak zulatu gabe.\nAurkitu zure espaziora egokitzen den zur kontratxapatu orria. Margotu zuriz edo nahiago duzun kolorearekin. Belaki zirkularra erabili eta tanto estanpatu bat margotu. Erabaki non zintzilikatu nahi duzun. Behin margoa lehor dagoenean, zulatu zulo bat aukeratutako puntu bakoitzean. Jarri sukaldeko heldulekuak. (Torlojuak atzean jartzen dira). Aukeratu zure puntuekin bat datozen heldulekuak, konbinatu daitezen. Listo!\nPost-data: Seme-alabak dituzue? Pentsa ezazu segurtasunean eta segurtatu tantodun horma zure hormara.\nBarruko diseinua: Therese Ericsson\nArgazkiak: Martin Inger\nTestua: Vi Cooper/Marissa Frayer\nBegiratu IKEA eta Sonos-eko soinu sistema berria\nEtxean bulego bat muntatzeko 5 modu leku gutxi daukazunean\nMetro karratuaren erronka: logela txiki-txikia birentzat


Sartu gutun-azalean jartzeko hartzailearen eta itzultzeetarako helbideak. Helbide-eremuak datu-basetik ere txerta ditzakezu, adibidez, Helbideak datu-basetik.\nAukeratu Txertatu - Gutun-azala - Gutun-azala fitxa\nSartu hartzailearen helbidea. Koadro horretan klik egin eta datu-basea, taula eta eremu bat hauta ditzakezu. Ondoren, egin klik gezi-botoian eremua helbidean txertatzeko. Nahi izanez gero, formatua aplika diezaiokezu helbide-testuari, adibidez, lodia eta azpimarra.\nItzultze-helbide bat sartzen du gutun-azalean. Hautatu Bidaltzailea kontrol-laukia, eta ondoren sartu itzultze-helbidea. LibreOffice aplikazioak automatikoki txertatuko ditu zure erabiltzaile-datuak Bidaltzailea kutxan, baina zuk nahi duzun beste edozein datu sartu dezakezu.\nHautatu txertatu nahi dituzun helbide-datuak dituen datu-basea.\nHautatu txertatu nahi dituzun helbide-datuak dituen datu-baseko taula.\nHautatu txertatu nahi dituzun helbide-datuak dituen datu-basearen eremua, eta egin klik ezker-geziaren botoian. Datuak kurtsorea dagoen helbide-koadroan gehitzen dira.\nTitle is: Gutun-azala


Omega 3 gehigarriak haurdunaldian | Consumer\nOmega 3 gehigarriak haurdunaldian\nUrtebete baino gutxiagoko haurrengan janari-alergiaren arriskua murriztu dezakete, familian sentikortasun-aurrekariak badituzte.\nEuropako Batasunean, haurren %8k du elikagaiek eragindako alergiaren bat. Europako Alergiaren eta Arnas Gaixotasunen Federazioak (EFA) emandako datuen arabera, Munduko Osasun Erakundearen (OME) datuekin bat datozenak, honako hauek dira osagai alergeno ohikoenak: glutena duten zerealak eta horien eratorriak, arrainak eta krustazeoak, arrautzak, kakahueteak, esnea eta esnekiak (laktosarekiko intolerantzia barne). Haurdunalditik prebeni daitezke, ikerketa berri baten ondorioen arabera.\nZenbait elikagairi ekzema eta alergia diagnostikatzea ez da hain ohikoa haurdunaldian eta edoskitzaroko lehen hilabeteetan amek arrain-olioaren gehigarriak jaso dituzten haurtxoetan. Hala berresten du “Acta Paediatrica” aldizkarian argitaratutako ikerketa berri batek: plazeboaren administrazioa baino %16 eta %13 gutxiago, hurrenez hurren. Txostenaren ondorioek bat egiten dute omega 3 gantz-gehigarri azidoak, bereziki EPA (azido eikosapentaenoikoa) eta DHA (azido docosohexaenoikoa), haurdunaldian irenstearen onurak babesten dituzten ikerketen zerrenda gero eta handiagoarekin.\nEkzema izateko arrisku txikiagoa\nZenbait ikerketak omega 3 gantz-azidoak funtzio kognitiboaren garapenarekin eta haurtxoaren ikusmen-gaitasunarekin erlazionatzen dituzte\nLinköpingeko Unibertsitateko Catrin Furuhjelmek zuzendutako ikerketaren egileek diotenez, “itsu bikoitzeko ausazko saiakuntza kontrolatu honek” frogatzen du omega-3 gehigarriek murriztu egin dezaketela arrautzarekiko, E immunoglobulinarekiko (IgE) sentsibilizazio alergikoa garatzeko arriskua, ekzemarekin edo ukipen-dermatitisarekin eta elikagaiekiko alergiekin lotua. E immunoglobulina erantzun alergiko bati lotutako antigorputz nagusia da.\nIkerketan 145 emakume haurdunek parte hartu zuten, eta elikadurarekiko alergien diagnostikoan positiboa eman zuten haiek, beren bikotekideek edo ondorengoek (aurreko seme-alabek). Haurdunaldiko 25 asteetatik aurrera, eta amagandiko edoskitzaroko hiruzpalau hilabete arte, emakumeak ausaz aukeratu ziren omega 3 ugari duten arrain-olioaren plazeboa edo osagarriak egunero hartzeko, 1,6 g EPA eta 1,1 g DHA dosiekin.\nIkertzaileek, zenbait probaren bidez -miaketa klinikoa, larruazaleko azterketak eta odol-analisia IgE- antigorputzaren erantzuna aztertzeko -, %2ko elikadura-alergiaren prebalentzia egiaztatu zuten omega 3 gantz-azidoen gehigarria hartu zuten emakumeen taldean; plazeboa eman zitzaien emakumeen taldean, berriz, %15ekoa. Gainera, ekzemarekin lotutako IgEren eragina% 24koa izan zen plazeboa hartu zuen taldean; ehuneko hori kontrol-taldean erregistratutakoa baino hiru aldiz handiagoa izan zen (% 8ko prebalentzia).\nHanturaren kontrako elikagaiak\nSuediako ikerketaren aurkikuntzek adierazten dutenez, IgE antigorputzen ekoizpen goiztiarra eta jarraitua bultzatzen duten mekanismoak omega 3 gantz-azidoek inhibi ditzakete, batez ere EPA eta DHA gantz-azidoek. Hipotesi indartsuenak baieztatzen du biek zelula immunitarioen mintzen jariakortasuna aldatzen dutela eta omega 6 gantz-azidoen maila murrizten dutela, hala nola azido arakidonikoarena. Metabolismotik inhibitzen denean, eikosanoideen (hanturazko molekulak) sorrera murrizten da. Hori haurren sentsibilizazio alergiko txikiagoarekin lotuta egon daiteke.\nOsasunaren Mundu Erakundeak (OME), Nutriziorako Britainiar Fundazioak (BNF) eta Gastroenterologia, Hepatologia eta Nutrizioaren Europako Elkarte Pediatrikoak (ESPGHAN) gomendatzen dute jaioberrien formulak DHAz aberastuta egotea, edoskitze artifizialarekin elikatutako haurren garunaren garapen egokia ziurtatzeko.\nAzterketa ezagunenetako batek omega 3 gantz-azidoak eta haurtxoaren funtzio kognitiboaren eta ikusmen-gaitasunaren garapena lotzen ditu. DHA eta EPA gantz-azidoak, arakidonikoarekin batera, funtsezkoak dira haurtxoaren nerbio-sistemaren funtzionamenduan, nerbio-ehuna sortzean eta neuronen bidez informazioa sortzean eta transmititzean.\nHala ere, omega-3 gantz-azidoz aberastutako elikagai asko dauden arren, hala nola arrautzak, galletak eta esnekiak, kontsumitzaileak ez ditu ezagutzen aberastutako elikagaiaren errazioaren dosia eta kontsumoa eraginkorra izan dadin egunean behar den kantitatea. Omega 3 gehigarri isolatuak erabiltzea, medikuak agindutako dosian eta iraupenean, seguruagoa izan daiteke onura bat lortzeko.\nelikadura-alergiaren arriskua haurrengan gehigarriak haurduntza omega gantz azidoak omega-eu


Begiurdin: Hastapenak erlezaintzan\nPrimadera huntan hasi gira, ez nuke erranen suertak emanik bainan suerta lagundurik.\nEtxeko nausiak bere lanarekin Ipar Euskal Herrian eskuin-ezker ibiltzen baita, negu huntan aurkitu zuen eskuz eginikako kofoin zahar abandonatu bat, erdi hautsia. Etxera ekarri eta, egur aterbean pausatu zuen. Ustekabean, erlezaina den gure auzoarekin elkarlanean ari zela, hunek ohartarazi zion erleak kofoin hortara biltzen ari zirela. Erlezaintzan abiatzea bultzatu zuen.\nErran behar da Azkainen erlezain profesional bikain bat badugula, Mikela Untzain, pozik agertu dena jakitearekin beste amatur bat lotuko dela herrian erle hazkuntzari.\nManex Lanatua erlezain famatuaren lekukotasuna ikusteko parada ukanik, dokumentazioa biltzen hasirik, jakinduriaz hasi gira doi bat jabetzen.\nArrunt motibaturik eta uros esperientzia berri hortan lehen urratsak emateaz, maiatzean jaun-andreak joan gira Zaldibiara Gipuzkoako erlezain elkartera. Bazkidetu ondoan, behar den materiala erosi dugu bi erletxe handi eta ttiki batekin. Kofoin zaharretik erletxe ttikira pasarazi ditugu Euskal Herriko erle beltzak:\nAtzo, etxondoko gure soroan koinata belarretan ari zen, belarrak mailetan ematen.\nHara nun ez duen ikusten erle mulko bat!\nSorpresa ederra aurkitzen duenarentzat, gehiago dena erlezaintzan hasi berria baizik ez delarik!\nBildu du mulkoa kofoin batean:\nZe urte oparoa Pialenbordan. Jadanik laborari etxe bilakatua da, baratze eta oilategiko abereekin. Aurten, xakur ttiki bat eta orain erleak!!! Nausiak ez du erretreta baizik igurikatzen deneri buru egiteko gisan, oraiko ustez urte bat eterdi oraino...\nEgilea: Maite Deliart ordua: 23:02\nMontrealeko baratze botanikotik\nRT @eke_eus: Jendea saldo handian bildu da Baionan...\nUrepele Xendarineko Karine Etxeberri irabazle...


“Herritarrok aldaketari bultzada emango diogu Anaitasunan” | Kontseilua\nAlor desberdinetan aritzen diren hainbat lagunek larunbatean Anaitasunara joateko deia egin dute Iruñeko Foruen monumentuan (behekaldean ETBren bideoa). Ondorengoa da Julio Sotok guztien izenean irakurri duen idazkiaren edukia:\nGu gaurko euskaldunak, gure aitasoen illezkorren oroipenean, bildu gera legea gorde nahi degula erakusteko\nHorixe dio atzean dugun Foruen monumentuak. Eta gu, gaurko euskaldunok, Nafarroan euskaraz bizitzen jarraitu nahi dugula esateko bildu gara gaur hemen.\nLurdesi ez diote bere alabak euskaraz ikas dezan aukerarik eman, Mendigorriakoa izanik ez baitagokio. Mikeli ez zioten inolako diru-laguntzarik eman heldutan euskara ikasteari ekin zionean. Mari Carmenek medikuarekin ezin du euskaraz ari, ez nahi ez duelako, herrira mediku erdalduna bidali dutelako baizik. Xabierrek ingeniaritzan gaztelaniaz matrikulatu behar izan du, magisteritza salbu beste karrera guztiak gaztelaniaz eskaintzan baitira Nafarroako Unibertsitate Publikoan. Halere, Lurdesen alabak euskaraz ikasten du egunero Garesera eramatea determinazio eta gogo handiz erabaki duelako. Mikel dagoeneko euskaraz aritzeko gai da eta euskaltegiko kideekin plan ederrak egiten ditu! Mari Carmenek oraindik ez du lortu mediku euskalduna jartzea, baina Behatokian kexa jarria du eta bere herriko beste hainbatekin batera antolatu eta Nafarroako Gobernuari erreklamazioa bideratua dio. Xabierrek klase ordu horiek gazteleraz jaso arren unibertsitateko euskara taldean sartu da eta ikasketak amaitu aurretik ikasgai batzuk euskaraz jasotzeko borrokatzen ari da.\nAditu askok hitz egin du euskararen jatorriaren misterioaz. Mitxelenak zioen benetako misterioa, ordea, bere biziraupena zela. Guk argi dugu biziraupenaren misterioa zertan den: izen abizenak, aurpegiak, bihotzak, buruak eta eskuak dituzten herritarrak dira. Etengabe lanean, eraikitzen, ikasten, irakasten… Zailtasunez beteriko testuinguruan irtenbideak bilatzen jakin duten herritarrak dira. Eta aurrerantzean ere horiek izanen dira Nafarroan euskarak aurrera egitearen motorra. Etengabea izan da Nafarroako Gobernuak jarritako zangotrabei herritarrek emandako erantzun adoretsua. Hasi euren etxeak hipotekatzetik ikastola bat eraikitzeko, auzoko tabernan Berria egunkaria egon dadin diru bilketa egitera edo irratia euskaraz entzuteko bazkide izatera. Zuetako bakoitzari esker GARA. Baina herritarrok egiten dugun ahalegina ezin da etengabe zanpatua eta zapaldua izan Nafarroako Gobernutik. UPNren zoritxarreko garaian, gure hizkuntzaren kontrako eraso politikoa biziki areagotu da. Bere herritarren kontra aritu da UPN, herritarren egunerokoa gogor baldintzatuz. Horregatik ozen diogu hizkuntza-politiketan aldaketa behar dugula: errotik eta urgentziaz. Bestela, ez da aldaketarik izango Nafarroan.\nApirilaren 25ean Euskararen Gizarte Erakundeen Kontseiluak 18:30ean Anaitasunan eginen duen ekitaldiarekin bat egiten dugu gaurko euskaldunok, eta herritarrak mugarri izanen den egun horretan parte hartzera deitzen ditugu. Zuetako bakoitzaren energia biltzeko (g)une izanen da Anaitasuna eta behar dugun aldaketaren epizentro bilakatuko dugu. Bertan espero zaituztegu!\nAgerraldian egon dira: Julio Soto bertsolaria, Jon Barberena bertsolaria, J.Kruz Lakasta irrati esataria, Peio Martinez de Eulate pilotari ohia, Castillo Suárez idazlea, Aitor Txarterina, Sergio Labayen kazetaria, Mikel Taberna idazlea, Ritxar Sanzol futbol jokalari ohia, Jon Alonso idazlea, Inma Errea itzultzaile eta idazlea, Oier Sanjurjo Osasunako jokalaria, Anabel Arraiza aurkezlea eta Irrien laguna, Xanti Begiristain eta Jose Miguel Lana NUPeko irakaslea.


«Bioantzeko botika asko ekoizteko aukera izango da aurki: boom bat espero da» | Gizartea | Berria\nNoiz sortua: 2014-09-14 00:30:00\nBegoña Calvo. Farmazian katedraduna\n«Bioantzeko botika asko ekoizteko aukera izango da aurki: boom bat espero da»\nEHU Euskal Herriko Unibertsitatean Farmazia katedraduna da Begoña Calvo (1959, Busto de Bureba, Burgos, Espainia), Gasteizen. PharmaNanoGene ikerketa taldeko kidea da, eta haren azalpenak aski argigarriak dira, bioantzeko botikak merkatuan badira hainbat zer diren ulertzeko.\nZer dira bioantzeko botikak?\nBotika biologikoak dira, bioteknologia erabiliz egindakoak; oso konplexuak, beraz. Bioantzekoak dira, jatorriz merkatuan agertu zen sendagai baten antzekoak direlako, ez kopia zehatz-zehatzak. Horregatik, askok botika generikoekin parekatzen dituzte.\nBaina badira aldeak, ezta?\nBai, generikoak sintesi kimikoaren bidez lortzen dira, eta, ondorioz, lortzen errazagoak dira, eta kopia berdin-berdinak egitea erdiesten da. Bioantzekoak lortzeko, berriz, organismo bizidunak erabili behar dira hazkuntza zelularrak, genetikoki eraldatutako bakterioak, eta abar, normalean. Ez daude guztiz igualak diren lerro zelularrak, eta, ondorioz, kopiak ez dira inoiz jatorrizkoaren berdin-berdinak izaten. Hortxe dago sendagai klase bioantzekoen berezitasunik handiena.\nBadira gehiago ere, ezta?\nInbertsio oso handiak egin behar dira botika bioantzekoak egiteko. Generiko bat egiteko, aski dira bi edo hiru urte; bioantzeko batentzat, sei edo zazpi behar dira. Generiko bat egiteko hiru edo bost milioi euro behar dira; bioantzeko batentzat, ehun inguru. Eta generikoetan saio klinikoak urtebetean edo bukatzen dira, eta bioantzekoetan, berriz, gutxienez hiru urte behar dira; generikoak 30-40 pazienterekin probatzearekin aski da, eta berri hauek mila ingururi eman behar zaizkie. Behin onartuta ere, gainera, epe bat egoten da, kontrolatzeko ez dietela sortzen nahi gabeko ondorio apartekorik pazienteei.\nEta jatorrizkoen igual-igualak ez izate horrek ez dakar arriskurik hartuko dituzten gaixoentzat?\nKopiak dira, oso-oso antzekoak, eta onartzeko kontrol oso zorrotzak bete behar dira, beraz berme osokoak dira. Botikek, ondo hautatuta badaude, ez dute inolako arriskurik eragin behar.\nEta merkeagoak dira, noski...\nTankera horretako botikak egiten dituzten laborategiek hasierako inbertsio handi bat egin behar dute; ez jatorrizko sendagaia egin zutenen adinakoa, baina handia, hala ere. Generikoetan lortzen da %40 merkeagoak diren botikak egitea; bioantzekoetan, aldiz, %20rainoko merkatzea lor daiteke hainbat botikatan. Kontua da, hala ere, oso botika garestiak direla eta, merkatzea %15-20 baino handiagoa ez bada ere, ekarriko duten aurreztea aintzakotzat hartzeko modukoa dela.\nNoiz has daiteke era horretako botika bat ekoizten?\nJatorrizko sendagaiaren patentea iraungi eta gero, betiere. Lehenengo botika bioteknologikoak 2000. urte aldera agertu ziren, eta batzuei patentea iraungi zaie dagoeneko; beste askori datozen bospasei urteetan iraungiko zaie, eta, beraz, bioantzeko botika asko ekoizteko aukera izango da aurki; boom antzeko bat espero da.\nMerkatuan ba al da gaur egun bioantzeko sendagairik?\nBai, badira, baina oraindik gutxi. Europako Batasunak eman behar die oniritzia, estatuek ezin dituzte beren kabuz ontzat jo. Eta orain arte hamabi molekula onartu dira; EPOa, hazkundearen hormona, defentsak handitzeko botika bat minbizia dutenekin erabiltzen dena, eta abar. Baina ez dira usu erabiltzen oraindik. Alemanian, adibidez, onkologian defentsak handitzeko erabiltzen den botika horren kasuan, kopiaren erabilera %50ekoa da, baina beste zenbait kasutan erabilera askoz ere urriagoa da. Medikuek kontzientzia hartzea garrantzitsua da orain; ondo informatzea.\nBereziki aztertu duzue botika hauek arautzeko lege esparrua. Zein ezaugarri ditu?\nEuropako Sendagaien Agentzia aitzindari izan da; bidea zedarritu du bioantzeko sendagaiei eskatu beharreko baldintzak ezartzeko. 2004. urtean hasi ziren araudia ezartzen, eta ordutik beste hainbat irizpide ere eman dira. Gu, PharmaNanoGene taldean 2005. urtetik ari gara gertuko jarraipena egiten, eta ikusi dugu Europako Batasunak jarritako irizpide horiek mundu osoan hartu dituztela erreferentzia gisara. Berme handia eskaintzen duen araudia da, eta OME Osasunerako Mundu Erakundeak berak aintzat hartu du. AEB Ameriketako Estatu Batuetan oraindik ez dute onetsi batere botika bioantzekorik, eta han plazaratzen ari diren irizpideak ere Europan oinarrituta daude.\nPisu handia du botikak egiteko industriak. Eragozpen al da?\nBeren esparruari eusteko ahaleginetan ari dira jatorrizko botiken egileak, noski. Baina, tira, bioantzeko botikak egiten dituzten laborategiak ere handiak dira, eta merkatuan sartzeko gogoz dira. Kontua da, lehia handiagoa egonik, bai alde batetik, eta bai beste aldetik, prezioek behera egingo dutela. Egin diren kalkuluen arabera, bioantzeko botikek egun urtean 1.800 milioiko aurreztea dakarte Europan; hemendik bospasei urtera kopuru hori hogei aldiz handiagoa izatea espero da.


Urkullu lehendakariaren adierazpenak erabakitzeko eskubideaz 2018ko maiatzean | Berriak Politika | EiTB\nUrkullu lehendakariaren adierazpenak erabakitzeko eskubideaz 2018ko maiatzean\nLehendakariak azpimarratu du kontzeptuak ez duela berez 'zentzu makurrik' eta horrela ez erabiltzeko eskatu du.\nEstatuarekin aldebiko harreman eredu berri bat sortzea proposatu du EAJk\nOrtuzarrek Semperri: 'Madrildik deitzen didatenean, Kanbokoa naizela esango diet?'\nAutogobernurako proposamena ken dezatela eskatu dio PPk Lehendakariari\nIñigo Urkullu lehendakariak erabakitzeko eskubidea "autogobernua hobetzeko dugun aukera zapuzteko" ez erabiltzea eskatu du gaur Eusko Legebiltzarreko Kontrolerako saioan.\nGai horren inguruan galdera bana egin diote Maddalen Iriartek (EH Bildu) eta Alfonso Alonsok (PP).\nLehendakariaren hitzetan, erabakitzeko eskubideak ez du "berez zentzu makurrik", eta beste erabilerarik ez emateko eskatu du. Horren ildoan, galdera bota dio Iriarteri: "Uste duzu lagungarria, mesedegarria izan dela ETAk bere azken agirian erabakitzeko eskubideaz hitz egitea?".\n"Nire helburua da kontzeptu hori euskal autogobernuaren hobetzearen eta areagotzearen alde erabiltzea, behar dugun adostasunaren alde, eta ez erabiltzea aurrera egiteko dugun aukera zapuzteko", esan du Autogobernuaren Lantaldearen harira.\nUrkulluk uste du Lantalde horretan "ahalik eta akordio zabalena" bilatu behar dela, "nazio identitate ezberdinak aintzat hartuta eta proposamen bideragarri eta legezkoa lortzeko". Gero, euskal gizarteak erreferendumean berretsi beharko lukeela azaldu du.\nDefendatzen duen eredua Estatuarekin "adostua eta legezkoa" den erreforma bat egitea dela argitu du. Horretarako, baina, "euskal gizarteak eskatutako lege doikuntzak" egiteko deia egin dio Estatuari: "aldebakartasuna bazter utzi behar du", erantsi du.\nLehendakariaren aburuz, "gure betebeharra indarrak batzea da, legea errespetatzeak ezin ditu euskal gizarteak libreki eta demokratikoki erabakitzeko duen eskubidea urratu".\nEH Bilduren eta PPren erantzuna\nMaddalen Iriarte EH Bilduk Legebiltzarrean duen bozeramaileak uste du Urkulluk EAJren hauteskunde programari "osoko zuzenketa" egin diola: "Badirudi erabakitzeko eskubidearen karikatura bat-edo ekarri nahi diguzula".\nAlfonso Alonso ere oso kritiko azaldu da, eta gogorarazi du Urkulluren Gobernuak "egonkortasuna" duela, hein batean Alderdi Popularrari esker (aurrekontuak onartzeko euren botoak eduki zituen Jaurlaritzak). "Autodeterminazio eskubidea proposatzea hodei beltza da", Alonsoren ustez.


Eneko Andueza - Wikipedia, entziklopedia askea.\nEibar, 1979ko ekainaren 11 (42 urte)\nEneko Andueza Lorenzo (Eibar, 1979ko ekainaren 11) gipuzkoar politikaria da. Euskal Herriko Unibertsitatean zientzia politikoak ikasi zituen. Ordiziako eta Eibarko zinegotzia, XI. legegintzaldiko PSE-EEko eusko legebiltzarkidea izan zen.\nEneko Andueza Eibarren jaio eta bertan OHO eta Batxilergoa ikasi zituen La Salle ikastetxean. Euskal Herriko Unibertsitateko Politika eta Administrazio Zientzietako lizentziaduna da.\nIbilbide politikoa 17 urterekin hasi zuen, Euskadiko Alderdi Sozialistan eta Euskadiko Gazte Sozialista elkartean afiliatu zenean. Ordiziako Udaleko zinegotzia izan da, aldi baterako, ETAren indarkeriaren presioaren ondorioz bere kargua bete nahi izan ez zuten tokiko zenbait lankideren postua betetzeko; Gobernuaren Euskadiko ordezkariaren aholkularia, Iñaki Arriolaren Kabineteko burua, eta alkateordea Eibarko Udalean, non tokiko elkarte sozialistaren idazkari nagusia ere izan baita.\nOndoren, Batzarkide Sozialisten Taldeko bozeramaile izan da Gipuzkoako Batzar Nagusietan, eta gaur egun Eusko Legebiltzarreko kide da. 2017ko urriaren 7tik aurrera, Gipuzkoako PSE-EEko idazkari nagusia da.\n↑ (Gaztelaniaz) «El PSE de Gipuzkoa advierte al PNV de que no participará en «locuras que dividan a los vascos»» El Diario Vasco 2017-10-07 (Noiz kontsultatua: 2020-07-08).\n↑ «Eusko Legebiltzarra - Legebiltzarkideak eta organoak - Norberaren fitxa» www.legebiltzarra.eus (Noiz kontsultatua: 2020-07-08).\n↑ «Ezagutu gaitzazu: Eneko Andueza» www.socialistasvascos.com (Noiz kontsultatua: 2020-07-08).\n↑ «Alderdi Sozialistak nahikoa da esan behar dio Felipe Gonzalezi» Euskal Irrati Telebista 2020-06-17 (Noiz kontsultatua: 2020-07-08).\n@enekoandueza kontua Twitterren.\n«Alderdi Sozialistak nahikoa da esan behar dio Felipe Gonzalezi» Euskal Irrati Telebista 2020-06-17


1919ko apirilaren 26an Donostian jaio eta 2012ko martxoaren 16an Bermeon hildako artista eta erlijioso gipuzkoarra.\nBi urtez aritu zen ikasketak egiten Madrileko San Fernando Arte Ederretako Akademian. Pinturari dagokionez, Vazquez Diaz eta Jorge Oteizarekin sakondu zuen bere prestakuntza. 1949an Artista Hasiberrien Erakusketan parte hartu eta frantziskotar sartu zen.\n1936-1939 bitarteko gerra zibilean Iruñean bizi izan zen. Hiri hartan ezagutu eta estimatu zuen Jesus Basiano pintorea.\n1950ean Oñatin (Gipuzkoa) Arantzazuko Basilikako beiratea egiteko eskaera jaso zuen. Proiektu hartan, era berean, Laorga eta Sáenz de Oiza arkitektoek ere esku hartu zuten, eta baita Eduardo Chillida, Nestor Basterretxea, Lucio Muñoz eta beste zenbait artistak ere. Haatik, basilika, 1953. urtean proiektatu bazen ere, 1969. urtera arte ez zen eraiki, agintari frantziskotarrek ez zutelako begi onez ikusten. Egoera horretan, era berean, Oteizarekin konplizitate artistiko ageriko bat gaineratzen da, bere obran erabakigarria izango zena.\nBere arte-erakusketa zinez dotoreetan erraz egiten da figuratiboaren eta abstraktuaren arteko bidea, artifizialtasunik gabe, koordenatu mistiko eta poetiko batzuen barnean, non trazua, argia eta kolorea eskutik doazen.\nBere ekoizpena Metz, Frantzia, Habanako San Antonio basilikan eta Baskonian dago sakabanaturik: Arantzazuko basilikako beirateak (1954-1985), Donostiako Loiola auzoko San Ignazio elizako erretaula, Oñatiko beneditarren erretaula, Bergarako Magdalenaren ermita edota Cintruenigoko Santa Isabel eliza. 1978an 4 pintores franciscanos izeneko erakusketan parte hartu zuen Donostiako San Telmo Museoan.\n2005ean Erriberriko San Francisco elizako klaustroan bere pintura-lanak jasotzen zituen erakusketa bat egon zen ikusgai.\n2011ko maiatzean ospatutako II. Arantzazu Eguna artista honen omenezkoa izan zen. Jardunaldia bere lanari buruzko hitzaldi batek, atzera begirako erakusketa batek eta beirateetarako bisita batek osatu zuten. Azaroan erakusketa Donostiako Kutxa Boulevard Aretoetara eraman zen, "Santas Faces", "Zarza ardiendo", "Espacios para una aparición" eta "Horizontes" serieekin, bere izaera erabat erlijiozkoa agerian utziz. Arantzazu aldizkariak ere bat egin zuen omenaldiarekin, monografiko bat argitaratuta.\nMONFORTE GARCÍA, Isabel. Arantzazu. Arquitectura para una vanguardia, Gipuzkoako Foru Aldundia, Donostia, 1994.


Txomin Peillenek “Minotauro” eleberria plazaratu du | Nontzeberri\nHasiera/LITERATURA/Txomin Peillenek “Minotauro” eleberria plazaratu du\nTxomin Peillenek bere hamargarren eleberria plazaratu du: Minotauro (Alberdania). Bertan, egileak erasoaren ondoren bere burua berreraiki eta munduan kokatu beharko duen emakumearen ikuspegia azaldu du. Baina istorio horren barruan, gutxitan tratatzen diren beste bi gai jorratzen dira: pedofilia eta intzestua.\nXVI. mendeko Euskal Herrian gertatutako intzestu baten inguruan aritu da egilea, baina oraingo garaietara ekarrita. Irakurleak, horrenbestez, “nerabezaroren atarian dagoen neskatila baten bortxaketaren berri izango du, eta ezagutuko du neskatilak, bizipen lazgarri horren ondoren, bere nortasuna berreraikitzeko egin beharko duen bide zaila”.\nLaura Mintegi idazleak eleberriaren hitzaurre egin du, eta bertan honakoa dio: emakumeek (eta are gutxiago neskek) ez dutela inolako babes instituzionalik (…) Babesgabetasuna erabatekoa da nobela garatzen den lurraldean (Hego Amerika), baina edozein lurraldetan mintza daiteke babes ezaz. Ez dago alde handirik iparralde, hegoalde, mendebalde edo ekialdean”.\nTxomin Peillenek berak adierazi du lanaren nondik norakoa: “Emakume sortzea zoritxar bat da herri askotan, munduko herri gehienetan. Besteak beste, aipatu behar da minuturo dagoela munduan emakume bat bortxatua dena. Liburuaren abiapuntuan dagoena zera da: aita batek bortxatzen duela 11 urteko neska bat, sei urtez bere ohekide, bere puta bihurtuz. Baina nik batez ere orrialde hauetara ekarri nahi nuena, hots, liburuaren gai nagusia da zer gertatuko zaion neska horri, nola garatuko den pertsona bezala, nola kokatuko den munduan, nola, adibidez, onartuko dituen gizonak…”.\nTxomin Peillen Euskal kulturaren erreferentea da, eta obra zabal bat eman du argitara euskaraz, gaztelaniaz eta frantsesez (narrazioaren, olerkigintzaren eta saiakeraren alorrean, batez ere).


AKTIBITATE BATEN IREKIERAREKIN ERLAZIONATUTAKO EGOKITZAPENEKO OBRA TXIKIAK EGITEKO LIZENTZIA - Irungo Udala\nLOKALETAN EGIN BEHARREKO OBRA TXIKIEN BERRI EMATEA lizentzia behar duten obra txikietarako baina Udalari jakinarazi besterik egin behar ez denean. Beti ere, ezarritako baldintzak betetzen badituzte. (ikus oharrak)\nHIRIGINTZA ETA GARAPEN IRAUNKORREKO ARLOA\nHiritarrak Atenditzeko Zerbitzua.\nSAC (Herritarra Atenditzeko zerbitzua) San Marcial kalea, 2.\nLokaletan obra txikiak egiteko interesa duten pertsona guztiak.\n- Obra Txikiaren berri emateko orria.\n- Hiri Antolamendurako Plan Orokorra eta Hirigintza Araudia.\nZerga: aurkeztutako aurrekontuaren %5, BEZ gabe. O.F.ean ikusi gainerako zergak. Eta 55,20 euroko tasa 6.010,12 eurotik gorako aurrekontuetarako. Edukiontzia eta antzekoak: Elementu eta hamabostaldi edo zatiko: 4,82 euro.\nEskaera egiten den une berean


Fekoor | Fekoorrek ibilbide irisgarria sortu du Lamiakon (Leioa), Ondarearen Europako Jardunaldien barruan\nPosted at 09:09h in En portada, Galería, Multimedia, Noticias, Vídeos\tby\tfekoor\nBizkaiko Gutxitasun Fisikoa eta/edo Organikoa duten Pertsonen Federazio Koordinatzaileak (Fekoor) ibilbide irisgarria, erdizirkularra eta kronologikoa sortu du Leioako Lamiako auzoaren inguruan, Ondarearen Europako Jardunaldien barruan.\nIbilbidean zehar, sei geldialdi egingo dira, 5-10 minutukoak, inguru horretan izandako gertakari historikoak azaltzeko, erliebezko irudiekin eta zeinu-mintzairaren interpretearekin.\nBeste gertaera historiko batzuen artean, Maximo Aguirre nor izan zen, Athleticek non jokatu zuen, aerodromoa non egon zen edo lamiak nortzuk ziren azalduko zaie parte-hartzaileei eta, industriaz eta aristokraziaren eta langile klasearen arteko elkarbizitzaz hitz egingo dute. “Ondare immateriala eta iragana ezagutaraztea da helburua, pertsona guztientzako ibilbide inklusibo baten bidez”.\nBisita gidatuak urriaren 9an izango dira, 11: 00etan euskaraz eta 17: 00etan gaztelaniaz. Eta urriaren 16an, 11: 00etan gaztelaniaz eta 17: 00etan euskaraz.\nAitor Esturo Fekoorreko Irisgarritasun arduradunak azaldu duenez, “Ibilbide honen helburua bisitariei Bizkaiko zati bateko ondare immateriala eta iragana ezagutaraztea da, % 100 ibilbide inklusiboaren bidez”.\nInklusiboa izan dadin, mugikortasun urriko pertsonak ibili ahal izateko ibilbide bat aukeratu du desgaitasun-kolektiboak. Gainera, pertsona gorrentzako zeinu-mintzairaren interpretea eta itsuentzako erliebezko irudiak egongo dira. Hizkuntza ere erraza izango da, adin eta ulermen-maila guztietako pertsonek parte hartu ahal izateko.


[ANALISIA] Lapurretak %14 jaitsi dira Aiaraldean - Aiaraldea.eus\nTxabi Alvarado Bañares 2019-04-08 07:00 Jendartea Aiaraldea\nGeroz eta txikiagoa da kriminalitate-tasa Aiaraldean, sare sozialetan eta hedabideetan zabaltzen diren mezuek aurkakoa iradokitzen duten arren. Nola liteke?\nLaudioko udaltzain bat Batzalarrin kalean, artxibo irudi batean. / Aiaraldea.eus | Ikusi handiago | Argazki originala\nLapurretek behera egin dute Aiaraldean. Hori ondorioztatu daiteke Laudioko Ertzain-etxeko datuak ikusita. Komisaldeariaren arabera, “ondarearen eta ordena sozioekonomikoaren aurkako” 691 arau-hauste jazo ziren Aiaraldean 2017an. 2018an, aldiz, 593 izan ziren, %14,18 gutxiago.\nHainbat motako delituak barnebiltzen ditu “ondarearen eta ordena sozioekonomikoaren aurkako arau-hausteen” atalak. Ebasketak daude alde batetik: 213 salaketa 2017an eta 186, aldiz, iaz.\nBeste aldetik, eraikinetan indarrez sartuta egiten diren lapurretak daude. Mota horretako gertaeren 178 salaketa egin ziren Aiaraldean 2017an. Lapurreta horietako 47 etxebizitzetan jazo ziren (15 etxeen barruan eta 32 etxeen alboko bestelako eraikinetan; etxolak, garajeak eta abar).\nEnpresetan 7 lapurreta egin ziren, 60 establezimendu komertzialetan (tabernak eta saltokiak) eta 64 bestelako eraikinetan.\nHurrengo urtean, aldiz, salaketa gutxiago egon ziren: 176 guztira. Etxebizitzetan lapurreta kopuru bera mantendu zen: 47. Establezimendu komertzialetan eginiko lapurretek, aldiz, behera egin zuten nabarmen: 49 jazo ziren, aurreko urtean baino %18,3 gutxiago. Enpresetan eginiko lapurreta kopuruan egon zen igoera: 7 izan ziren 2017an eta 17, berriz, 2018an.\n2017tik 2018ra %18,3 jaitsi da saltoki eta tabernetan eginiko lapurreten salaketa kopurua\nEra berean, behera egin zuen “biolentzia edo larderia” baliatua eginiko lapurreten kopuruak: Aiaraldeko 10 salaketa jaso zituzten Laudioko Ertzain-etxean 2017an eta 8, aldiz, iaz.\nMotordun ibilgailuen lapurretak, ordea, gora egin zuen: bost izan ziren 2017an eta hamabost 2018an. Iruzurren salaketek, aldiz, nabarmen egin dute behera: 75 izan ziren 2017an eta 28 iaz.\nLaudioko datuei soilik erreparatuta, joera antzekoa dela sumatu daiteke: kasu gehienetan behera egin du salaketa kopuruak. Mantendu egin da enpresetan eginiko lapurreten kopurua: bina 2017an eta 2018an.\nDatuen atzeko errealitatea\nAitortu behar dut, arestian aipatutako zenbakiak lehen aldiz ikusi nituenean, zur eta lur geratu nintzela. Nola zen posible? Aiaraldea hedabidean geroz eta sarriago ematen ditugu eskualdean (Laudioko erdigunean, batez ere) ematen diren lapurreten berri.\nHemerotekan begiratu berri dut: mota horretako gertaerei lotutako bost albiste argitaratu genituen 2017an. Iaz, aldiz, 16 publikatu genituen, eta aurten beste bost plazaratu ditugu, urtarriletik martxora bitartean. Lapurreten olatu baten aurrean geundela zirudien, eta herritarren artean ere alarma piztua zegoen.\nBaina ez. Datuek ez dute zalantza izpirik uzten: Aiaraldeko kriminalitate-tasa EAEko txikienetakoa da, eta beherantz doa gainera. 2017an 1.060 arau hauste penal jazo ziren guztira eskualdean (25 delitu 1.000 biztanleko). 2018an, aldiz, 1.000 izan ziren (1.000 biztanleko 23,58).\nAiaraldeko delinkuentzia-tasa EAEko txikienetakoa da, eta beherantz doa gainera\nZer gertatzen da orduan? Oker daude ertzain-etxeko datuak? Jendeak ez ditu lapurretak salatzen? Ez bata ez bestea. Nire susmoa da Aiaraldea hedabidean ez ditugula geroz eta albiste gehiago publikatzen geroz eta lapurreta gehiago daudelako, geroz eta lapurreta gehiagoren berri dugulako baizik.\nUste dut berdin gertatzen dela beste hedabide batzuetan. Lapurreten gaiari duena baino garrantzi handiagoa ematea dakar horrek, agian salbuespena dena arau orokorra izango balitz bezala tratatuta. Hedabideetako kideok badugu zer hausnartu hor.\nEta iruditzen zait berdina gertatzen dela gure jendartean. Herrietako Facebook taldeetatik eta profiletatik begirada bat botatzea nahikoa da horretaz ohartzeko. Amurrioko Udalak abiatutako aurrekontu parte-hartzaileen azken edizioa ere bada horren adibide. Honako proiektu hau izan zen bozka gehien jaso zuenetako bat: 24 orduko kamerak jartzea segurtasun arazoak dituzten udalerriko puntu estrategikoetan.\nHorrelako gauzek 80. hamarkadan Laudion bizi izan zen egoera ekartzen didate gogora, lapurretei aurre egiteko auzokide-patruilak antolatzen zirenekoa. Nik ez dut garai hori bizi izan, baina TV3 telebista kataluniarrak eginiko erreportaje honetan ederki islatua agertzen da:\nLlodio: patrulles urbanes\nDes del gener del 1987, els comerciants i botiguers de Llodio organitzaven unes patrulles urbanes de vigilància pels carrers, per evitar els robatoris que s'estaven produint i cridar l'atenció sobre la inseguretat ciutadana. La conseqüència d'aquesta mesura va ser que van baixar els robatoris a Llodio, però van créixer als pobles del voltant, com Amurrio.\nArgi dago beste garai bat zela (heroinaren afera pil-pilean zegoen, adibidez, eta horrek bazuen eragin zuzena delinkuentzia-tasan). Hala ere, nik behintzat argi dut ez nukeela antzeko egoera bat bizi nahiko, are gehiago horretarako inolako beharrik ez dagoenean (esan bezala, datuek arazoa geroz eta txikiagoa dela erakusten dutelako).\nHorregatik, tentuz ibili beharko ginateke gai honekin, eta datuei erreparatu. Izan ere, segurtasun faltaren sentsazio puztu eta paranoikoak koktel ezin arriskutsuagoa osatzen du zurrumurru arrazistekin. Gaur egun ematen ari den eskuin muturraren gorakadarekin are sukoiagoa bihurtzen den koktela. Hogar Social Madrid talde nazia da segurtasun faltaren afera bere onura politikorako baliatu duen eragileetako bat. Eta nola ez, Santiago Abascalek ere erabili du bere armen zaletasunari (nahiz eta zerbitzu militarra ez egin) irtenbidea emateko, balizko segurtasun falta aitzakia hartuta.\nBeldurra eta ardura zerbaitek eman behar izatekotan, horrek eman beharko liguke, eta ez geroz eta gutxiago diren lapurretek.\n"Atzerritarrak eta gazteria kriminalizatzeko joera dago, baina datuek ez dute kolektibo horien delitu mailen igoera frogatu"


Kingswel prest dago parte hartzeko 2015 Chinaplas en - China Kingswel Makineria\nclamping finkoa eredua\nKingswel prest dago parte hartzeko 2015 Chinaplas hasi\nKingswel parte hartzeko 2015 Chinaplas du Guangzhou ere egingo. Erakusketaren Denbora maiatzaren 20tik maiatzaren 23. Gure stand zenbakia 11.1 S65 da da. Espero gure zaharrak eta berriak bezeroei ez ikusteko!\nPost denbora: Api-27-2015\nTelefonoa: (++ 86) 13901569990\nTelefonoa: (++ 86) 13962250904\nGure produktu eta EMP segurtasuna bermatzeko ...\nthe coronavirus new Txinan Raging geroztik, gora gobernu departamentu, behera jende arruntak, dugu Kingswel Makineria guztien eskualdean bizi-ibilaldiak, unitate-maila guztiak aktiboki ekintza hartu onak j bat egin ...\nIkusi duzu 2017 Chinaplas Guangzhou on\nBezero agurgarria, Kingswel parte hartu ahal izateko 31 Chinaplas 2017an azoka Guangzhou.The ere prest dago 16tik maiatzaren 19ra da. Gure stand zenbakia S01, Hall 11,1 da. Eskerrik asko guztioi laguntza eta arreta Kingswe for ...\nThe 2016 Chinaplas Booth Zenbakia Kings for ...\nMaitea bezeroei eta lagunak, Kingswel Makineria da 2016ko Chinaplas bidezko parte hartzeko Shanghain egingo. kabina kopurua beheko informazioa da. Eskerrik asko guztioi laguntza eta konfiantza Kingswel Makineria beraz gizonarentzat bat ...\nKingswel parte hartzeko 201 prest dago ...


Nafarroako Erriberako bi abesbatzen kontzertua izango da larunbatean elizan - Berriak - Alegia\nNafarroako Erriberako bi abesbatzen kontzertua izango da larunbatean elizan\n19:00etan lehenik meza abestuko dute eta 20:00etan kontzertua eskainiko dute\nDatorren larunbatean, apirilak 21, Nafarroako Erriberako bi abesbatzek emanaldia eskainiko dute Alegiako elizan. Ablitas herriko Schola Gregoriana Gaudium Nostrum eta Tiebasko abesbatzak izango dira bertan parte hartuko dutenak. Ablitaseko abesbatzak meza gregorianoa abestuko du lehenik 19:00etatik aurrera eta ondoren, bi abesbatzeko kontzertua eskainiko dute.\nGaudium abesbatza 1997an sortu zen eta Alegiako emanaldian zazpi obra sakratu eskainiko dituzte Javier Bartosen zuzendaritzapean. Giuseppe Tartini italiarraren “Stabat Mater”, Tomas Luis de Victoriaren “Popule meus” edota Nemesio Otaño jesuita azkoitiarrak egindako “Velum templi” azpimarratu daitezke.\nTiebaseko abesbatzak beste estilo batzuk landuko ditu. Hamalau emakumez osaturiko abesbatza hau duela sei urte sortu zen eta Myriam Elorzaren zuzendaritzapean, “Boga boga” eta “Xalbadorren heriotzean” bezalako euskal abestiak eta “Volver” bezalako klasikoak eskainiko dituzte. Emanaldiari amaiera emateko, bi abesbatzek elkarrekin “Agur Jaunak” eskainiko dute.\nTxintxarri abesbatzak hainbat urte daramatza abesbatza horiekin harremanetan. Urrutira joan gabe, iragan martxoan alegiarrak Ablitasen izan ziren asteburu pasa, kontzertu bat emanez.